Mérida (Veneżwela)

Mérida (Veneżwela)

Mérida (l-isem sħiħ, Santiago de los Caballeros de Mérida) hija belt fil-Veneżwela, il-kapitali tal-muniċipalità ta' Libertador u tal-istat ta' Mérida, u hi waħda mill-bliet prinċipali tal-Andi Veneżwelani.

Fundata fl-1558 bħala parti mill-Viċirenju tal-Grenada l-Ġdida, aktar tard saret parti mill-Kapitali Ġenerali tal-Veneżwela, u kellha rwol dirett fil-Gwerra tal-Indipendenza.

II-popolazzjoni ta' Mérida tgħodd iktar minn 200,000 ruħ u ż-żona metropolitana għandha mat-350,000 ruħ.

Din il-belt hija ċ-ċentru tal-edukazzjoni u tat-turiżmu ta' Veneżwela tal-Punent, fejn hi s-sede tal-Università tal-Andi u l-Arċidjoċesi ta' Mérida.

Barra minn hekk, għandha t-tieni l-itwal u l-ogħla funikular fid-dinja.

Il-belt tinsab fuq pjanura fil-wied tax-xmara Chama li tgħaddi minn tarf għal ieħor.

L-altitudni ta' Mérida hi ta' 1,600 metru fuq il-livell tal-baħar.

L-isfond tal-orizzont ta' Mérida hu l-ogħla quċċata tal-pajjiż, il-Pico Bolívar.

Il-belt kisbet l-isem tagħha mill-fundatur tagħha Juan Rodríguez Suárez li semmieha hekk bħala sinjal ta' ġieħ għall-belt fejn kien twield hu, Mérida f'Estremadura (Spanja).

Madanakollu, Juan de Maldonado taha l-isem ġdid ta' "San Juan de las Nieves".

Fl-1559, reġgħet biddlet isimha, din id-darba għal "Santiago de los Caballeros".

Bil-mod il-mod bdiet tadotta l-isem "Santiago de los Caballeros de Mérida", forma li kienet tikkombina l-ismijiet adottati sa dakinhar.

Il-kelma Mérida ġejja mit-terminu "emerita", kelma Latina li t-tifsira tagħha tingħad għal "xi ħadd li għandu mertu" u emeritu, li hi tassew l-oriġini etimoloġika tal-isem tal-belt, minħabba li tifsira oħra tat-terminu bil-Latin aċċettati kienet relatata mas-suldati li kienu liċenzjati mill-armata.

Għalhekk il-belt ta' Mérida, il-kapitali attwali tal-Komunità Awtonoma ta' Estremadura, għandha din l-oriġini: l-isem ta' Emerita Augusta ifisser li kienet belt fundata matul iż-żminijiet ta' Awgustu b'suldati mkeċċijin mill-armata, li marru jgħixu f'raħal diġà eżistenti fi skambju fejn rat lir-residenti antiki tal-belt jingħataw iċ-ċittadinanza Rumana.

Fatt ieħor komuni bejn Mérida Spanjola u dik Veneżwelana hi fiż-żewġ bliet hemm tributarja tax-xmara prinċipali bl-isem ta' Albarregas.

Minkejja l-fatt li l-pajjiż tal-Veneżwela għandu temp sħun u klima tropikali, Mérida hi aktar temperata bi klima muntanjuża.

Din hi minħabba l-pożizzjoni ġeografika tagħha, imdawwra minn mutanji għoljin iktar minn 4,500 metru, u l-altitudni għolja li għandha.

Anke jekk it-tniġġis tal-arja wassal għal żieda fit-temperaturi, dawn kienu pjuttost inqas minn dawk ta' bliet oħra importanti tal-pajjiż, b'temperaturi li jvarjaw bejn it-18 °C u l-24 °C, b'medja ta' 22 °C. Ix-xita hi ta' intensità medja matul l-istaġun tax-xita, bejn April u Novembru.

Il-Veneżwela jinsab f'żona intertropikali, u għalhekk id-differenza fit-temperaturi matul is-sena hija waħda minima.

L-isess japplika għal Mérida, li fix-xahar ta' Awwissu tirreġistra temperaturi kważi l-istess għal dawk miġbura f'kundizzjonijiet simili waqt jum ta' Jannar.

Min-naħa l-oħra, il-fatt li l-pożizzjoni ta' Mérida fil-qalba tal-pajjiż, 'il bogħod mill-kosti u l-oċean, u l-altitudni għolja tagħha, id-differenza tat-temperatura matul il-ġurnata hija waħda għolja.

Bejn lejl u nhar, tista' tiġi reġistrata differenza ta' aktar minn 10 °C; din id-differenza kapaċi testendi anke sa 20 °C. It-temperaturi għoljin jintlaħqu matul il-jum, u ġeneralment huma madwar il-25 °C, imma f'każijiet rari tista' tkun iktar minn 30 °C. L-inqas limitu tat-temperaturi ta' matul il-ġurnata hu ta' madwar 20 °C.

Il-belt tgwadi mill-ogħla kwalità ta' ħajja fil-Veneżwela.

Fis-sena 2000, 36 ċentru tas-saħħa kienu jinsabu fiż-żona metropolitana ta' Mérida, klassifikati taħt il-mod segwenti: sptar tip I, sptar tip III u sptar tip IV, li huma fil-belt proprja, flimkien ma' 15-il klinika urbana, erba' ta' tip III u ħdax ta' tip I. Iż-żona għandha wkoll 18-il klinika rurali, 13 ta' tip II u 5 ta' tip I.

Kif taħt aspetti oħra, l- u l-faċilitajiet tagħha huma mgħaqqda ħafna mal-ħajja tal-belt; l-infrastruttura medika tikkonsisti minn ċentri li jappartjenu għal tal-ewwel, flimkien ma' ċentri mediċi privati.

Fost l-isptarijiet pubbliċi li joffru servizz b'xejn huma l-"Instituto Autónomo Hospital Universitario de Los Andes" (IHULA), l-ikbar wieħed fir-reġjun, u kif ukoll żewġ sptarijiet iżgħar u fergħa tas-Salib l-Aħmar Veneżwelana.

Fost l-isptarijiet privati, magħrufa bħala "kliniki", l-ikbar huma l-"Hospital Clínico de Mérida", is-"Centro Clínico", il-"Clínica Mérida", il-"Clínica Albarregas" u għexieren kliniki iżgħar.

Minkejja s-sitwazzjoni prekarja tal-infrastruttura tas-saħħa fil-pajjiż kollu, il-belt ta' Mérida kienet l-inqas li ġiet affettwata, grazzi għall-ħidma tal-IHULA, fejn it-telfa ta' pazjenti fiċ-ċentri mediċi privati kienet inqas estrema minn muniċipalitajiet Veneżwelani oħra.

Fl-2001, il-belt ta' Mérida kellha wieħed fost l-inqas rata ta' faqar fil-Veneżwela.

Skont iċ-ċensiment ta' dik is-sena, din kellha rata ta' faqar ta' 18.09%, ftit biss ogħla minn dik ta' San Cristóbal u minn dawk tal-kwartieri aktar raffinati ta' Chacao (8.69%), Baruta (11.22%) u San Antonio de Los Altos (6.13%) fl-istat ta' Miranda.

Il-bidu tas-seklu 20 fisser bidla drastika tal-ekonomija tal-belt.

Tradizzjonalment, l-agrikoltura kienet xi ħaġa importanti tal-attivitajiet ekonomiċi ta' Mérida, li kienet iċ-ċentru ta' distribuzzjoni ta' prodotti agrikoli tal-istat ta' Mérida.

Barra minn hekk, fil-madwar kien hemm fabbriki ("haciendas") importanti taz-zokkor tal-kannamieli, li kienu jipprovdu dħul li wassal għall-bini ta' raffinerija taz-zokkor.

Illum il-ġurnata, din ir-raffinerija spiċċat bħala mużew.

Bil-bini tal-funikular ta' Mérida fl-1960 (li jwassal għal Pico Espejo, f'altitudni ta' 4,765 metru), bit-tlestija tal-awtostrada u l-inawgurazzjoni tal-ajruport, l-attivitajiet ekonomiċi mxew 'il quddiem, fejn għaddew mis-settur primarju tal-agrikoltura għas-settur terzjarju tas-servizzi, speċjalment fis-settur tat-turiżmu.

Attwalment, il-funikular hi wieqfa minħabba nuqqas ta' manutenzjoni, u minħabba li l-impjant qdiem tqajjment il-bżonn ta' wieħed ġdid.

It-turiżmu, spiss imsejjaħ "l-industrija l-ħadra", hu s-sors prinċipali għas-sosten tal-belt, u waħda mill-industriji li jagħtu profitt.

Mill-punt ta' vista turistiku, Mérida toffri l-veduta ta' żewġ ktajjen muntanjużi madwar il-belt, u hi mdawwra minn wied.

Ġewwa l-belt jinstabu parks, mużewijiet, pjazez li jippreseraw l-aspett kolonjali, diversi knejjes Barokki u Neoklassiċi, eċċ. F'dawn l-aħħar snin, grazazi għall-ħolqien tal-uniku park tax-xjenza fil-Veneżwela, "żona ħielsa" mill-punt ta' vista kulturali, xjentifika u teknoloġika, li tat sforz fl-iżvilupp tal-belt fl-ambitu teknoloġiku, anke grazzi għall-appoġġ li nkiseb mill-Università tal-Andi.

Fl-2005, il-belt ġiet immarkata bħala fost l-iktar bl-inqas għoli tal-ħajja u l-qliegħ "per capita" relattivament għoli (madwar 4,381 dollaru), li jpoġġuwha fid-disa' post fost l-ibliet Veneżwelani.

Is-settur tas-servizzi jforni perċentwal essenzjali tad-dħul tal-Estado Mérida.

Fl-2005, Mérida kienet tgħodd 82,537 persuna potenzjalment attivi mill-aspett ekonomiku, li 6.57% minnhom kienu qiegħda.


Feria del Sol (Mérida)

Feria del Sol (Mérida)

Il-Feria Internacional del Sol, magħrufa wkoll bħala Carnival Taurino de America, huwa festival kulturali internazzjonali li jiżvolġi fil-belt ta' Mérida, fil-Veneżwela, matul ix-xahar ta' Frar.

Il-festival jinvolvi kompetizzjonijiet ta' barrin, wirjiet kulturali, kummerċjali u żootekniċi, kunċerti, sfilati, diversi attivitajiet sportivi u l-ħatra ta' reġina tal-fiera ("La Reina del Sol").

Fil-belt ta' Mérida, waħda mill-eqdem bliet tal-Veneżwela, ma kienux jsiru fieri bħalma kienu jsiru fil-bliet ta' San Cristóbal, Barquisimeto, Maracaibo u Táriba.

Għal din ir-raġuni, grupp ta' residenti tal-post ġiethom l-idea li jibnu arena tal-barrin ("Plaza de Toros"), sabiex Mérida setgħet tidħol fpst l-aktar fieri importanti tal-pajjiż, liema fieri kellhom diġà prestiġju konsiderevoli fit-territorji nazzjonali kollha.

Għall-bidu l-fieri, li kienu jsiru fl-ewwel jiem ta' Diċembru, kellhom il-funzjoni li jiċċelebraw il-festa tal-Immakulata Kunċizzjoni; għalhekk, in-nies iffissaw id-data tal-fieri għad-9 u l-10 ta' Diċembru.

Għal dan l-avveniment ġew imsejjħa toreri famuż bħal César Faraco, Manuel Benítez "El Cordobés", Francisco Rivera "Paquirri", Julio Aparicio, Curro Girón, Paco Camino u l-Messikan Juan Cañedo, u ġew użati barrin ta' Félix Rodríguez ("Achury Viejo" u "Ambaló"), ilkoll ġejjin mill-Kolombja.

L-ewwel ġlieda ma seħħitx minħabba li saret xita qawwija li wasslet sabiex l-inawgurazzjoni tal-avveniment tiġi posposta għal ġurnata oħra, u għalhekk iż-żewġ ġlidiet saru fit-tieni jum.

Għal dik il-ġurnata ġiet stabbilita li ssir ġlieda filgħodu u l-oħra wara nofsinhar, b'din l-okkażjoni tkun l-ewwel waħda fejn saru żewġ ġlidiet fl-istess pjazza u fl-istess jum fil-Veneżwela.

Fl-1968, il-fiera ma saritx, imma fit-13 ta' April tal-istess sena saret "corrida" nhar Sibt il-Għid.

F'dik l-okkażjoni, il-barrin Kolombjani ġew miġġielda minn Alfredo Leal, Curro Girón u Pepe Cáceres.

Minħabba l-kundizzjonijiet meteoroloġiċi tax-xahar ta' Diċembru, ftit li xejn xierqa għall-organizzazzjoni ta' fiera, ġie deċiż li l-fiera ssir matul iċ-ċelebrazzjonijiet tal-Karnival taħt l-isem ta' "Feria del Sol" (Fiera tax-Xemx).

Fl-1969, saret l-ewwel fiera li kienet tinkludi tliet ġlidiet tal-barrin nhar il-15, 16 u 17 ta' Frar.

Minn dakinhar 'l hawn, il-fiera saret bil-mod il-mod waħda mill-aktar importanti fil-Veneżwela u fid-dinja tal-ġlidiet tal-barrin.


Fabio Coltorti

Fabio Coltorti

Fabio Coltorti (Kriens, 3 ta' Diċembru 1980) hu plejer tal-futbol Żvizzeru li attwalment jinsab jilgħab mal-klabb Ġermaniż ta' RB Leipzig bħala gowler.

Hu jħaddan ċittadinanza Żvizzera u Taljana.

Matul il-karriera tiegħu ġewwa pajjiżu, Coltorti lagħab mat-tim tal-lokal Kriens, u aktar tard ma' Schaffhausen, Thun u Grasshoppers, fejn kien l-ewwel għażla bejn il-lasti ma' dawn l-aħħar tliet timijiet.

Fil-31 ta' Awwissu, 2007, hu ffirma kuntratt ta' erba' snin mal-klabb Spanjol ta' Racing de Santander għal miljun ewro.

Fl-ewwel żewġ staġuni mal-"Cantabrians" rawh limitat għal-logħob mit-tazza nazzjonali.

Id-debutt fil-kampjonat Spanjol wasal fit-22 ta' Diċembru, 2007, fit-telfa ta' 4–1 kontra Sevilla.

Fit-18 ta' Settembru, 2008, lagħab mal-ewwel ħdax fid-debutt ta' Racing Santander fit-Tazza UEFA.

Minn nofs Diċembru tal-2009 sa Frar tal-2010, Coltorti sab spazju mal-ewwel ħdax fit-tim minħabba li l-gowlkiper regulari Toño kien weġġa'.

Fl-ewwel tmien partiti, il-klabb tilef darba biss (kontra Villarreal bl-iskor ta' 2–0) u sofra seba' gowls.

Coltorti iddebutta mat-tim nazzjonali tal-Iżvizzera fil-logħba ta' ħbiberija kontra l-Iskozja tal-1 ta' Marzu 2006, li rriżultat f'telfa ta' 3–1.

Hu ġie inkluż fost l-iskwadra għat-Tazza tad-Dinja 2006 li saret fil-Ġermanja.


Pascal Zuberbühler

Pascal Zuberbühler

Pascal Zuberbühler (Frauenfeld, 8 ta' Jannar 1971) huwa eks-futboler Żvizzeru li kien jilgħab bħala gowler.

Zuberbühler lagħab 187 logħba fil-kampjonat għal Grasshopper Zürich bejn l-1991 u l-1999, fejn matul dan il-perjodu rebaħ is-Super League Żvizzera tliet darbiet u t-Tazza Żvizzera darba.

Ma' Basel lagħab total ta' 217-il logħba fil-kompetizzjonijiet kollha, fejn rebaħ il-kampjonat għal tliet darbiet oħra u t-Tazza Żvizzera darbtejn.

Matul dan iż-żmien, jibqa' mfakkar għall-prestazzjoni eċċellenti li wettaq fil-partita kontra Liverpool fil-UEFA Champions League, fil-pari ta' 1–1.

Waqt il-perjodu ta' self ma' Bayer Leverkusen hu lagħab tlettax-il partita fil-Bundesliga u ħamsa fiċ-Champions League.

Fl-14 ta' Lulju, 2006, iffirma kuntratt ta' sentejn ma' West Bromwich Albion.

Id-debutt kompetittiv tiegħu wasal kontra Hull City fit-trijonf ta' 2–0 nhar il-5 ta' Awwissu, 2006.

Madanakollu, ftit li xejn għamel suċċess mal-"Baggies" u ma baqax jissejjaħ mal-ewwel ħdax taħt il-kowċ il-ġdid Tony Mowbray.

Zuberbühler reġa' ġie skjerat mal-ewwel ħdax wara li Russell Hoult ġie sospiż, u rrisponda bi prestazzjoni sodisfaċenti fir-rebħa ta' 3–0 fl-FA Cup kontra r-rivali Wolves.

Din kellha tkun l-aħħar logħba tiegħu mal-klabb.

Bil-wasla ta' Dean Kiely, Zuberbühler sab postu fit-tim iktar insigur, aktar u aktar biċ-ċans li ma jintgħażilx mal-iskwadra għall-Kampjonati Ewropej tal-2008.

Wara iffirma kuntratt ta' 18-il xahar mal-klabb ta' Neuchâtel Xamax.

F'Awwissu 2008, Zuberbühler reġa' rritorna fl-ogħla diviżjoni Ingliża, din id-darba ma' Fulham, fejn iffirma kuntratt ta' sena.

Hu kien fuq il-bank tas-sostituti fil-finali tal-UEFA Europa League 2009–10.

Zuberbühler deher 51 darba mat-tim nazzjonali Żvizzeru u kien membru tal-iskwadra Żvizzera fl-Euro 2004, l-Euro 2008 u t-Tazza tad-Dinja 2006.

Fit-Tazza tad-Dinja tal-2006, hu rnexxielu ma jsofrix gowl fl-erba' logħbiet tal-Iżvizzeri kontra Franza, il-Korea t'Isfel, it-Togo u l-Ukrajna.

L-Iżvizzera huwa l-uniku tim fl-istorja tal-kompetizzjoni li ġew eliminati mingħajr ma sofru gowl fil-ħin normali.

Zuberbühler iżomm ir-rekord għall-aktar logħbiet f'turnew inernazzjonali mingħajr ma sofra gowl (ħames partiti).

Fil-11 ta' Ġunju, hu lagħab l-aħħar logħba tiegħu bil-flokk tal-Iżvizzera f'rebħa ta' 2–0 fuq il-Portugall fil-Kampjonati Ewropej tal-2008.


Johnny Leoni

Johnny Leoni

Johnny Leoni (Sion, 30 ta' Ġunju 1984) huwa futboler Żvizzeru li jilgħab bħala gowler ma' Neftchi Baku fil-Premier League Ażerbajġan.

Wara li beda l-karriera tiegħu ma' Sion, f'Mejju tal-2003 issieħeb ma' Zürich.

Madanakollu, kellu jistenna sal-istaġun 2005–06 sabiex jistabbilixxi lilu nnifsu bħala l-ewwel għażla bejn il-lasti.

Tibqa' mfakkra fost il-partitarji tal-klabbs il-prestazzjoni tiegħu fil-kwarti tal-finali tat-Tazza Żvizzera fejn kien salva tliet penalties waqt l-għoti tal-penalties kontra Aarau.

Il-kowċ tat-tim nazzjonali Żvizzeru, Ottmar Hitzfeld, inkludieh għal numru ta' drabi fost l-iskwadra u kien ukoll membru tat-tim fit-Tazza tad-Dinja 2010, però sal-lum naqas li jagħmel id-debutt tiegħu.

Zürich


Kampjonati Ewropej tal-Futbol 2012

Kampjonati Ewropej tal-Futbol 2012

Il-Kampjonati Ewropej tal-Futbol 2012, magħrufin sempliċement bħala Euro 2012, kienu l-erbatax-il edizzjoni tal-Kampjonati Ewropej, kompetizzjoni dedikata għat-timijiet nazzjonali tal-futbol tal-UEFA.

Il-fażi finali tat-turnew saret ġewwa l-Polonja u l-Ukrajna bejn it-8 ta' Ġunju u l-1 ta' Lulju 2012.

Din kienet l-aħħar darba li l-fażi finali rat il-parteċipazzjoni ta' 16-il pajjiż, fejn għall-edizzjoni tal-2016 hu previst li n-numru ta' parteċipanti jiġi estiż għal 24.

Il-fażi ta' kwalifikazzjoni saret bejn Awwissu 2010 u Novembru 2011.

Fil-finali li saret ġewwa l-Olympic Stadium ta' Kjiv (l-Ukrajna), Spanja rebħu l-kompetizzjoni bl-iskor ta' 4–0 kontra l-Italja.

B'din ir-rebħa Spanja saru l-ewwel tim li rebħu żewġ edizzjonijiet konsekuttivi tal-Kampjonati tal-Euro, u l-ewwel tim nazzjonali Ewropew li rebaħ tliet titli internazzjonali infila, li jinkludu l-Euro 2008 u t-Tazza tad-Dinja 2010.

Minħabba li Spanja kienu diġà ggwadanjaw l-aċċess għat-Tazza tal-Konfederazzjonijiet 2013 wara t-trijonf fit-Tazza tad-Dinja, l-Italja ikkwalifikat.

Għall-bidu, l-organizzazzjoni ta' dan l-avveniment kienet bejn ħames offerti minn seba' pajjiżi: Kroazja–Ungerija (ma' xulxin), il-Greċja, l-Italja, Polonja–Ukrajna (ma' xulxin), u t-Turkija.

Nhar it-8 ta' Novembru, 2005, il-Kumitat Eżekuttiv tal-UEFA naqqas il-lista tal-kandidati għal tlieta:

Fil-31 ta' Mejju 2006, it-tliet offerti komplew it-tieni fażi tal-proċess billi bagħtu iktar "dossiers" dettaljati.

F'Settembru tal-2006, il-UEFA wettqet żjarat fuq is-siti tal-pajjiżi kandidati.

L-offerta ta' Polonja–Ukrajna ġiet magħżula b'votazzjoni mill-Kumitat Eżekuttiv tal-UEFA waqt laqgħa ġewwa Cardiff nhar it-18 ta' April 2007.

B'hekk din saret it-tielet darba li żewġ pajjiżi ospitaw il-Kampjonati Ewropej, wara Belġju–Pajjiżi l-Baxxi (2000) u Awstrija–Żvizzera (2008).

Ir-riżultati tal-votazzjoni kienu hekk:

Il-votazzjoni kellha ssir f'massimu ta' żewġ rawnds.

Sabiex il-vot ikun validu, kellu jkun hemm kworum fil-kamra tal-laqgħat, jiġifieri, mill-inqas tmien membri tal-Kumitat, esklużi l-president u d-deputat li ma kellhomx id-dritt il-vot.

Fl-ewwel rawnd, kull membru kellu vot wieħed.

Minħabba li l-offerta tal-Polonja u l-Ukrajna kisbet maġġoranza assoluta ta' tmien voti, din tħabbret bħala r-rebbieħa u ma kienx hemm bżonn li jsir it-tieni rawnd.

Il-votazzjoni saret mill-membri tal-Kumitat Eżekuttiv tal-UEFA kompost minn 14-il membru:

La Carraro u lanqas Surkis ma setgħu jivvutaw fl-ebda votazzjoni, minħabba li kienu rappreżentati ta' pajjiżi kandidati.

Din ħalliet tnax-il vot disponibbli għat-tliet offerti.

Il-lista tat-tmient ibliet li se jospitaw il-partita tal-Euro 2012 ġiet uffiċjalizzata mill-UEFA f'laqgħa ġewwa Bukarest nhar l-14 ta' Mejju 2009, fejn kull grupp se jibbaża ruħu fuq żewġ grawnds kull wieħed.

Il-bliet ospiti ta' Varsavja, Gdańsk, Wrocław, Poznań, Kjiv u Lviv huma kollha mkejjen turistiċi popolari, bil-kontra ta' Donetsk u Kharkiv (tal-aħħar ħadet post lil Dnipropetrovsk bħala belt ospitu fl-2009).

It-tlugħ tal-poloz għall-partiti tal-fażi ta' kwalifikazzjoni għall-Euro 2012 saru ġewwa Varsavja fis-7 ta' Frar 2010.

51 tim daħlu jikkompetu għal 14-il post fil-fażi finali, flimkien mal-Polonja u l-Ukrajna.

Dawn it-timijiet ġew maqsuma f'disa' gruppi, bil-polza taqsamhom skont il-koeffiċjenti tat-timijiet nazzjonali tal-UEFA.

Ir-rawnd ta' kwalifikazzjoni bdiet f'Awwissu tal-2010 u tlestiet f'Novembru 2011.

Fi tmiem il-fażi tal-gruppi f'Ottubru 2011, id-disa' rebbieħa tal-gruppi għaddew awtomatikament għall-finali, bl-aqwa tim li spiċċa fit-tieni post jagħmel dan ukoll.

It-tmien timijiet l-oħra li temmew fit-tieni post affrontaw lil xulxin fi "play-off" ta' żewġ legs, bir-rebbieħa jaqtgħu passaġġ għall-finali.

Il-fażi finali tal-kompetizzjoni se tara sittax-il tim nazzjonali, format li ilu jiġi adottat mill-1996.

Ċerti assoċjazzjonijiet tal-futbol Ewropej ipproponew li dan jiġi estiż għal 24 tim, minkejja li n-numru ta' membri tal-UEFA ftit li xejn kiber minn mindu saret l-aħħar estensjoni fl-1996 (53 f'April tal-2006 ikkumparat ma' 48 fl-Euro 1996).

F'April tal-2007, il-Kumitat Eżekuttiv tal-UEFA iddeċieda kontra l-estensjoni għall-2012.

Għal dawn il-kampjonati, tnax-il finalist ħadu sehem fl-edizzjoni preċedenti tal-2008, bl-Ingilterra u d-Danimarka jirritornaw wara l-2004.

Ir-Repubblika tal-Irlanda rritornat wara assenza ta' 24 sena għat-tieni dehra tagħhom f'fażi finali tal-kompetizzjoni.

Waħda mill-ospiti, l-Ukrajna, iddebuttat bħala pajjiż indipendenti wara r-rebħ tal-edizzjoni inawgurali tal-1960 bħala parti mill-Unjoni Sovjetika.


Ninu Cremona

Ninu Cremona

Ninu Cremona (Rabat,Għawdex, 27 ta' Mejju 1880 – 4 ta' Jannar 1972) kien lingwista u kittieb Malti.

Ninu Cremona, magħruf bħala "Is-Sur Nin", kien bin Feliċ u Margaret Pace imwielda fil-Munxar, Għawdex.

Missieru miet meta Ninu kellu tliet snin u sentejn wara mar jgħix ma' zijuh f'Tuneż u ħa l-edukazzjoni tiegħu fi iskola tal-Freres u wara fil-kulleġġ Saint-Charles.

Meta kellu 8 snin ġie lura Malta u mar is-Seminarju ta' Għawdex u tal-Furjana, fejn hemmhekk sar jaf lil Dun Karm.

Fl-1900, Cremona daħal skrivan mal-Gvern u fl-1904 sar Spettur tas-Sanità wara kors fl-Ashton School of Hygene fl-Università ta' Liverpool.

Fl-1928 sar l-editur risponsabbli għat-traduzzjonijiet u pubblikazzjonijiet kollha tal-Gvern.

Cremona kien jgħallem il-Malti fil-klassijiet ta' filgħaxija u fl-1936 kien l-ewwel għalliem tal-Malti fil-Liċeo.

Kien ukoll eżaminatur tal-Malti fl-Università.

Cremona kien wieħed mill-Fundaturi tal-Għaqda tal-Kittieba tal-Malti, illum l-Akkademja tal-Malti.

Kien Viċi-President tagħha u wieħed mill-edituri ta' "Il-Malti", ir-rivista tal-Għaqda.

L-ikbar sehem tiegħu b'riżq il-Malti kien fit-tfassil tal-ortografija Maltija – li fiha għenu Ġanni Vassallo, bil-ktieb "Tagħrif fuq il-Kitba Maltija" li ħarġu fl-1924.

Dramm

Poeżija

Novelli

Lingwistika

Riċerka

Folklor

Fl-1970, Cremona ippubblika ħafna mix-xogħlijiet tiegħu ta' proża f' "Antoloġija ta' Proża Maltija".


Kwalifikazzjoni għall-Kampjonati Ewropej tal-Futbol 2012

Il-fażi ta' kwalifikazzjoni għall-Kampjonati Ewropej tal-Futbol 2012 huwa perjodu ta' logħob bejn l-2010 u l-2011 sabiex jiġi deċiż il-parteċipanti tal-Kampjonati Ewropej 2012, li se ssir fil-Polonja u l-Ukrajna.

It-tlugħ tal-poloz saru fis-7 ta' Frar, 2010, fil-Palazz tal-Kultura u Xjenza tal-Varsavja, bil-partiti mistennija li jintlagħbu bejn Awwissu 2010 u Novembru 2011.

Hemm total ta' disa' gruppi, sitta minnhom b'sitt timijiet u t-tlieta l-oħra b'ħamsa.

Fi tmiem il-fażi ta' kwalifikazzjoni, it-tim li jispiċċa fl-ewwel post ta' kull grupp jieħu post awtomatiku fil-fażi finali.

L-aqwa tim li jispiċċa fit-tieni post jingħata post dirett fil-kompetizzjoni, u t-tmien timijiet l-oħra li jkunu temmew dan il-proċess fit-tieni post jaffrontaw lil xulxin fi "play-off" ibbażata fuq żewġ logħbiet, sakemm joħorġu l-erba' timijiet l-oħra.

It-tqassim tat-timijiet fl-urni differenti kien ibbażat skont il-klassifika tal-koeffiċjenti tal-UEFA.

Bħall-fażi ta' kwalifikazzjoni għall-Euro 2008, jekk żewġ timijiet (jew aktar) jispiċċaw l-istess fin-numru ta' punti, il-kriterji segwenti jiġu esegwiti biex jiġi determinat il-pożizzjoni tat-timijiet:

Minħabba li xi gruppi jinvolvu sitt timijiet u oħrajn ħamsa, partiti kontra t-tim klassifikat fis-sitt post f'dawn il-gruppi mhumiex inklużi f'din il-klassifikazzjoni.

B'riżultat t'hekk, tmien partiti milgħuba minn kull tim se jintużaw biex jiddeterminaw din il-klassifika.


Arda Turan

Arda Turan

Arda Turan (Istanbul, 30 ta' Jannar 1987) huwa plejer tal-futbol Tork li jilgħab ma' Atlético Madrid u għat-tim nazzjonali Tork.

Arda huwa prodott tas-settur ġovanili ta' Galatasaray, u wara staġun sodisfaċenti taħt self ma' Manisaspor, għall-istaġun 2006–07 ġie mgħajjat lura fit-tim u żblokka minnufih mal-ewwel tim.

Kien f'dan iż-żmien li ngħata l-ewwel sejħa mat-tim nazzjonali.

Il-prestazzjonijiet tiegħu ħallew impressjoni fuq il-kowċ Eric Gerets, u 'l quddiem sar plejer regulari mal-ewwel ħdax.

Arda kompla jitjieb mal-istaġun 2007–08.

Minkejja bidu diffiċli tal-istaġun, Arda tejjeb bil-kbir il-forma tiegħu u dan urieh meta skorja seba' gowls fit-tieni nofs tal-istaġun.

Wara dawn il-prestazzjonijiet, il-klabb Ingliż ta' Newcastle United għamel offerta ta' £9 miljun għall-akkwist ta' Arda, liema offerta ġie rrifjutata mid-diriġenza tal-klabb.

Fil-bidu tal-istaġun 2009–10, Arda ingħata l-faxxa ta' kaptan ta' Galatasary, u ngħata wkoll l-flokk numru 10, flokk li fil-passat intlibes minn Metin Oktay u Gheorghe Hagi.

Matul dan l-istaġun hu mexxa lit-tim għar-rebħ ta' sitt partiti konsekuttivi fil-kampjonat, u sal-aħħar tal-istaġun kien skorja seba' gowls u kkontribwixxa għal 17-il gowl f'kull kompetizzjoni.

Fid-9 ta' Awwissu 2011, ġie ikkonfermat li Arda kien se jissiebaħ ma' Atlético Madrid għas-somma ta' €12-il miljun, somma li tpoġġieh bħala l-aktar akkwist Tork għoli fl-istorja.

Arda Turan iddebutta mat-tim nazzjonali tat-Turkija fir-rebħa ta' 2–0 fuq il-Lussemburgu tas-16 ta' Awwissu, 2006, wara li kien membru f'diversi sezzjonijiet tat-tim nazzjonali.

L-ewwel gowl internazzjonali tiegħu wasal f'logħba ta' ħbiberija kontra l-Urugwaj tal-25 ta' Mejju, 2008.

Fil-fażi ta' kwalifikazzjoni għall-Kampjonati Ewropej 2008, Arda ħa sehem f'disa' logħbiet mit-tnax-il logħba ta' kwalifika, f'kampanja li rat lit-Turkija jaqtgħu passaġġ għall-fażi finali.

Matul il-kompetizzjoni hu skorja żewġ gowls.

L-ewwel wieħed wasal fit-92 minuta kontra l-Iżvizzera u sarraf bħala l-gowl rebbieħ tat-tieni logħba mill-fażi tal-gruppi.

It-tieni gowl kien dak kontra r-Repubblika Ċeka fl-aħħar konfront mill-grupp; bit-Turkija 2–0 minn taħt, hu għeleb lil Petr Čech fil-75 minuta hekk kif it-Turkija rnexxielhom jagħmlu rimonta imprevedibbli biex kisbu post fil-kwarti tal-finali.

Eventwalment, it-Turkija ġiet megħluba fis-semifinali mill-Ġermanja finalista.

Arda Turan permezz ta' gowl fil-konfront kontra l-Estonja tal-5 ta' Settembru, 2009, validu għar-rawnd ta' kwalifika għat-Tazza tad-Dinja 2010, irnexxielu jiskorja s-600 gowl internazzjonali tat-tim nazzjonali Tork.

Galatasaray


Patrick Müller

Patrick Müller

Patrick Müller (Ġinevra, 17 ta' Diċembru 1976) huwa plejer tal-futbol Żvizzeru li attwalment jinsab mingħajr klabb.

Patrick Müller beda l-karriera tiegħu ma' Meyrin qabel ma ngħaqad ma' Servette.

Aktar tard ingħaqad ma' Grasshoppers.

Fis-sena 2000, hu ngħaqad mal-klabb Franċiż ta' Lyon fejn magħhom mal-ewwel sar figura regulari qalb id-difiża tat-tim.

Magħhom irnexxielu jirbaħ l-ewwel titlu tal-kampjonat fl-istorja tal-klabb.

Fil-finali tal-Coupe de la Ligue 2001 hu skorja l-gowl tar-rebħa fil-ħin barrani kontra AS Monaco, l-ewwel trofew mirbuħ minn OL għal din il-kompetizzjoni.

Wara r-rebħ tal-ewwel titlu, Müller u t-tim irrepetew l-istess tragward fl-2003 u l-2004.

Fi tmiem il-kuntratt tiegħu, id-difensur Żvizzeru ssieħeb mal-Ispanjoli ta' Mallorca.

Il-perjodu li qatta' mal-klabb ta' Mallorca kien wieħed diżappuntanti fejn naqas li jżomm postu mal-ewwel ħdax, u f'Jannar tal-2005 inxtara minn Basel.

Minkejja li magħhom rebaħ il-kampjonat Żvizzeru, żmienu mal-klabb kien imtappan minn uġigħ li kien isofri ta' spiss.

F'Jannar tal-2006, Lyon, li kienu jinsabu fi kriżi fil-qasam difensiv, reġgħu xtraw lil Müller.

Magħhom reġa' rebaħ għal tliet darbiet konsekuttivi l-kampjonat, fl-2006, fl-2007 u fl-2008.

Waqt li ġie operat f'Diċembru 2007 f'irkopptu l-leminija, hu ma kienx disponibbli għal-logħob u tilef iktar minn sittin logħba.

Matul is-suq tat-trasferimenti tal-2008, id-difensur ingħaqad mal-klabb ta' Monaco.

Fil-bidu tal-istaġun 2009–10, il-klabb espressa kif il-plejer ma kienx fil-pjanijiet tal-kowċ il-ġdid Guy Lacombe.

Kien fi tmiem l-istaġun li ntemmlu l-kuntratt tiegħu u spiċċa mingħajr klabb.

Patrick Müller issejjaħ mat-tim nazzjonali Żvizzeru mill-kowċ Gilbert Gress, fejn f'April tal-1998 iddebutta f'logħba ta' ħbiberija kontra l-Irlanda ta' Fuq.

Sussegwentament, kien figura regulari matul il-fażijiet ta' kwalifika ta' numru ta' kompetizzjonijiet.

Mal-Iżvizzera hu lagħab fil-Kampjonati Ewropej 2004, fit-Tazza tad-Dinja 2006, u l-kowċ Jakob Kuhn għażlu fost l-iskwadra għall-Kampjonati Ewropej 2008, fejn minkejja l-eliminazzjoni bikrija tat-tim Müller kien wieħed mill-punti pożittivi tat-tim hekk kif lagħab it-tliet partiti.


Arkanġlu Mikiel

Arkanġlu Mikiel

Mikiel huwa wieħed mit-tliet arkanġli li jissemmew b'isimhom fil-Bibbja, flimkien ma' Rafel u Gabrijel.

L-isem Mikiel ġej mil-espressjoni "Mi-ka-El" li tfisser "min hu bħal Alla?"

San Mikiel jissemma darbtejn fit-Testment il-Qadim u darbtejn fit-Testment il-Ġdid.

Jissemma darbtejn fil-Ktieb tal-Profeta Danjel bħala l-Prinċep li jħares lill-ulied tal-Poplu t'Alla, lil-Lhud, fi żmien il-jasar tal-Babilonja. - Danjel 12, 1

Fl-Ittra ta' San Ġuda jissemma San Mikiel jiġġieled max-xitan fuq il-ġisem ta' Mosè. - Ġuda, 9

Fl-Apokalissi 12, 7-8, insibu r-rebħa tal-anġli mmexxija minn San Mikiel fuq x-xjaten wara battalja qalila. - Apokalissi 12, 7

San Mikiel jissemma wkoll f'kotba Apokrifi bħal "De principiis" ta' Oriġenu u "Rivelazzjoni ta' Mosè".

Fil-Koran, l-anġlu Mikiel jissemma darba, fis-Sura 2:98.

L-Arkanġlu Mikiel huwa wieħed mill-erba' Arkanġli għall-Misilmin u wieħed minn tnejn imsemmijin b'isimhom fil-Koran, flimkien ma' Gabrijel.

It-tradizzjoni Nisranija tħares lejn San Mikiel bħala dak li jiġġieled kontra x-xitan, dak li jsalva l-erwieħ fil-punt tal-mewt, dak li jħares lill-Knisja, u dak li jieħu l-erwieħ għand Alla għall-ġudizzju.

L-Insara tal-bidu kienu jpoġġu l-morda taħt il-ħarsien ta' San Mikiel.

San Mikiel hu marbut ma' ħafna nixxigħat bil-qawwa li jfejqu madwar l-Ewropa, bħal fi Chiarotopa ħdejn Kolossae u dawk f'Khonas.

Fis-Santwarju ta' Sosthenion, qrib Kostantinopli jingħad li San Mikiel deher lill-Imperatur Kostantinu.

F'Ruma, jingħad li l-Arkanġlu deher fuq il-"Moles Hadriani" fis-sena 950 w.K. waqt purċissjoni mill-Papa Girgor għall-ħelsien mill-pesta.

Jingħad ukoll li fis-seklu 6 w.K. l-Arkanġlu Mikiel deher fuq il-muntanja Gargano fin-nofsinhar tal-Italja.

F'Malta nsibu tliet knejjes iddedikati lil San Mikiel: fis-Salini (Burmarrad), fl-Iklin u fl-Imqabba.

Kien hemm oħra Ħaż-Żebbuġ.

L-Arkanġlu Mikiel huwa l-patrun tal-morda, tal-kavallieri, tal-baħħara u tal-bejjiegħa tal-merċa.

Hu patrun ukoll ta' Franza u tal-Ġermanja.

San Mikiel Arkanġlu jiġi raffigurat b'xabla f'idu, liebes kurazza, rebbieħ fuq ix-xitan.

Ġieli jiġi raffigurat ukoll b'miżien f'idu, simbolu tal-ġustizzja divina.

Il-Knisja Kattolika tiċċelebra l-festa tiegħu nhar id-29 ta' Settembru, flimkien mal-Arkanġli Gabrijel u Rafel.

L-oriġini tas-santwarju ta' San Mikiel tmur lura għas-sena 490.

Skont it-tradizzjoni, raġel għani, ċertu Elvio Emanuele, ħa l-merħla tiegħu tirgħa fuq il-muntanja Gargano.

Barri ħarablu u dam ħafna jfittxu.

B'għaġeb kbir sabu għarkubbtejh quddiem għar, tgħid il-leġġenda.

Bir-rabja li ħakmitu Elvio sparalu vleġġa imma spiċċa biex laqat siequ stess.

Imbellah b'dak li ġara, Elvio erħielha għand l-isqof u tarraflu x'ġara.

Wara tlett ijiem ta' talb u sawm l-Arkanġlu San Mikiel dehrlu u qallu: "Jiena l-Arkanġlu Mikiel.

Jiena dejjem fil-preżenza ta' Alla.

L-għar huwa qaddis għalija.

Għażiltu jien.

Jiena nnifsi il-ħarries tiegħu...

Fejn hemm il-blat miftuħ id-dnubiet tal-bnedmin huma maħfura...

Dak li jintalab hawnhekk fit-talb jiġi maqlugħ.

Għalhekk, mur fuq il-muntanja u ddedika l-għar lir-reliġjon Nisranija".

Sfortunatament l-isqof ma tahx widen kemm għax l-għar kien fl-għoli u anki għaliex dak l-imkien kien post fejn il-pagani kienu jqimu l-allat foloz tagħhom.

Sentejn wara, jiġifieri fis-sena 492, in-nies ta' Siponto ġew assedjati mill-għadu tagħhom.

L-Isqof San Lorenzo rnexxielu jikseb ftehim ta' tlett ijiem ta' waqfien mill-ġlied.

Tul dawn il-jiem sam u talab b'fidi kbira.

Fit-tielet jum dehrlu l-Arkanġlu u qallu li n-nies tal-belt kienu se jirbħu l-battalja.

Dan il-messaġġ tant mela b'kuraġġ lin-nies tal-belt li ħarġu u qerdu lill-għadu f'ħakka ta' għajn.

Il-ġellieda kienu msieħba minn dawl qawwi u ragħad.

Meta ra din ir-rebħa ssir quddiem għajnejh, l-Isqof reġa' lura minn fehmtu u ħaseb biex jikkonsagra l-għar imqaddes li kien ħeġġu jagħmel San Mikiel Arkanġlu.

Imma l-Arkanġlu dehrlu u qallu li l-għar kien diġà kkonsagrah hu stess.

Minħabba dan il-fatt tal-għaġeb, din il-bażilika tissejjaħ "il-Bażilika Ċelesti" l-għaliex ma ġietx ikkonsagrata minn idejn il-bnedmin.

Meta sema dan, l-isqof, flimkien ma' seba' isqfijiet oħra Apuljani, irħwelha purċissjonalment lejn l-għar imqaddes mal-poplu u man-nies ta' Siponto.

Tul il-purċissjoni ġrat ħaġa tassew tal-għaġeb skont it-tradizzjoni: xi ajkli ħarsu lill-isqfijiet mid-dawl tax-xemx billi fetħulhom ġwenħajhom.

X'ħin waslu fl-għar sabu li kien hemm altar qadim u li kien mgħotti b'terħa tal-vermilion, b'salib għoli fuqu.

Skont il-leġġenda, instabet ukoll il-forma tas-sieq ta' San Mikiel fil-blat.

B'ferħ mill-aktar kbir l-isqof offra l-ewwel Ewkaristija f'dan il-post mqaddes.

Kien id-29 ta' Settembru tas-sena 493.

L-aħħar ġrajja marbuta mal-interċessjoni qawwija ta' San Mikiel seħħet mal-1150 sena wara, sewwasew fl-1656.

In-naħa ta' isfel tal-Italja kienet maħkuma mill-marda qerrieda tal-pesta.

Quddiem din l-epidemija, li ħalliet eluf ta' nies mejta, l-Arċisqof, Alfonso Puccinelli, sam u talab lil San Mikiel Arkanġlu.

Barra minn hekk, kiteb talba u poġġieha quddiem l-istatwa tal-Arkanġlu li hemm fis-santwarju tiegħu fil-Gargano.

Nhar it-22 ta' Settembru, waqt li kien qiegħed jitlob fil-kappella tal-palazz tiegħu fuq Monte Sant'Angelo kien hemm bħal terremot u San Mikiel dehrlu f'dija li tgħammex.

L-Arkanġlu ordnalu biex ibierek il-ġebel tal-għar u jnaqqax fuqhom is-sinjal tas-Salib u l-ittri MA (Mikiel Arkanġlu).

Min żamm dawn il-ġebel b'devozzjoni kellu jkun imħares mill-pesta.

L-isqof għamel dak li qallu l-Arkanġlu.

L-istorja tgħid li mhux biss il-belt ġiet meħlusa mit-theddida tal-pesta imma wkoll dawk kollha li talbu għall-ġebel biex iżommuh b'devozzjoni, jgħixu fejn kienu jgħixu.

Bħala tifkira għal dejjem u bi gratitudni eterna għal dan il-miraklu li l-Mulej wettaq permezz ta' San Mikiel, l-Arċisqof bena monument lil San Mikiel fil-pjazza tal-belt, li wieħed għadu jista' jarah sal-lum, sewwasew quddiem il-kamra fejn jingħad li seħħet id-dehra.

Il-kitba li hemm fuq il-monument tgħid hekk: "Lill-Prinċep tal-Anġli, Konkwistatur tal-Pesta, Patrun u Ħarries, aħna npoġġu dan il-monument bi gratitudni eterna.

Alfonso Puccinelli 1656".

Matul iż-żminijiet, is-santwarju fuq il-Gargano kien post li ra eluf ta' pellegrini li żaruh.

Fost l-għadd bla tarf ta' pellegrini li telgħu fuq il-muntanja Gargano insibu lill-Papiet Ġelasju I, San Ljun IX, Urbanu II, Alessandru III, Gregorju X, San Ċelestinu V, Ġwanni XXIII (meta kien għadu Kardinal) u Ġwanni Pawlu II.

Fost is-slaten li żaru din il-Bażilika Ċelesti nsibu lil Ludoviku II, Ottone III u ommu Teofane, Karlu t'Anġù, Alfonsu t'Aragona, is-Slaten Borboni Ferdinandu I u II, Vittorju Emanuele III u Umberto ta' Savoja.

Ma' dawn nistgħu nżidu wkoll xi qaddisin bħal San Franġisk t'Assisi, Santa Briġida tal-Isvezja, San Alfons Maria de Liguori, San Geraldu Maiella u San Piju ta' Pietralcina.

Sa mit-13 ta' Lulju 1996, il-kura pastorali tas-santwarju ta' San Mikiel fuq il-muntanja tal-Gargano għaddiet f'idejn il-Kongregazzjoni ta' San Mikiel Arkanġlu.

Il-Mikeliti, kif inhuma magħrufa l-membri ta' din il-kongregazzjoni, daħlu wara 25 sena ta' servizz pastorali li kienu wettqu l-Benedittini Verginiani.

Din il-kongregazzjoni Pollakka, imwaqqfa mill-Venerabbli Qaddej ta' Alla, Dun Bronislao Markiewicz, għandha bħala għan tagħha li taqdi lit-tfal u liż-żgħażagħ abbandunati.

Dun Ġorġ Preca kien devot kbir tal-Arkanġlu San Mikiel.

Dun Ġorġ kien jirrakkonta kif darba meta kellu madwar ħames snin kien ghaddej il-Belt mas-seftura tal-familja u waqqfu uffiċjal żagħżugħ li qegħedlu f'idu arloġġ tad-deheb.

Dan l-uffiċjal sparixxa f'daqqa u anke l-arloġġ.

Dun Ġorġ kien persważ li dak l-uffiċjal ma kien ħadd ħlief l-arkanġlu San Mikiel u l-arloġġ kellu jkun l-"Arloġġ ta' Talb" li Dun Ġorġ stess kellu jikteb għas-soċji tal-MUSEUM biex jitolbuh kull kwarta.

Iżjed tard Dun Ġorġ għażel lil San Mikiel bħala d-Difensur tas-Soċjetà tal-MUSEUM.

Fil-bidu ta' kull laqgħa tagħhom, is-soċji jagħtuh qima b'talba msejħa s-Salve Sancte Michael, li qabel kienet titkanta bil-Latin:

Nhar l-4 ta' Novembru 1946, bil-barka ta' Dun Ġorġ, soċju tal-MUSEUM u eks-impjegat tat-Tarzna, Toni Agius, mgħejjun l-iktar mill-Assistent Superjur Ġenerali Karmenu Callus, fetaħ skola tas-Soċjetà tal-MUSEUM, bl-isem Skola St Michael li fil-bidu kienet f'dar jisimha Villa Violette, il-Marsa.

Iżda erba' snin wara, fl-1951 is-Soċjetà akkwistat biċċa art kbira fl-inħawi ta' Fleur-de-Lys.

Nhar id-19 ta' Mejju 1951, Dun Ġorġ imdawwar mis-soċji, għalliema u tfal, bierek l-ewwel ġebla tal-iskola u talab b'dal-kliem:

Kuljum fl-Iskola St Michael, wara l-brejk ta' nofsinhar l-istudenti jitolbu t-talba lil San Mikiel.

Din it-talba kienet inkitbet u xterdet mill-Papa Ljun XIII fl-1886 immedjatament wara viżjoni terribli li jingħad li kellu hekk kif spiċċa l-quddiesa.

Fl-1930, il-Papa Piju XI kien ordna li t-talba lil San Mikiel tingħad b'intenzjoni speċjali, għall-konverżjoni tar-Russja.

It-talba kienet tingħad fl-aħħar ta' kull quddiesa.

Fir-riforma tal-Liturgija ta' wara l-Konċilju Vatikan II, matul il-Pontifikat ta' Pawlu VI, ir-reċitazzjoni tat-talba ta' Papa Ljun tneħħiet mill-quddiesa.

L-epika ta' John Milton, "Paradise Lost" tirrakkonta fis-sitt ktieb l-istorja tal-ġlieda bejn l-anġli t-tajbin immexxija mill-Arkanġlu Mikiel kontra x-xjaten.

L-Arkanġlu Mikiel hu l-karattru priċipali, maħdum minn John Travolta, fil-film "Michael" (1996).

Fil-film "Ghost Rider" (2007), l-Arkanġlu Mikiel huwa wieħed mill-karattri prinċipali.


Ateni

Ateni

Ateni hija l-kapitali u l-ikbar belt tal-Greċja, u tiddomina l-periferija ta' Attika.

Ateni hija waħda mill-eqdem ibliet fid-dinja, bl-istorja tagħha tmur lura għal madwar 3,400 sena ilu.

Il-kapitali Griega għandha popolazzjoni ta' 745,514 (fl-2001) fiċ-ċentru amministrattiv tagħha.

Iż-żona urbana testendi 'l barra mil-limiti amministrattivi tal-istess belt, b'popolazzjoni ta' 3,130,841 (fl-2001).

Ateni hija ċ-ċentru ekonomiku, finanzjarju, industrijali u kulturali tal-Greċja, u fuq livell Ewropew u globali din għandha importanza notevoli.

Ateni hi l-aktar imfakkra fuq il-kotba tal-istorja bħala l-post fejn twieldet id-demokrazija, li kienet is-seded tal-akkademja ta' Platun u l-liċew ta' Aristotli, u kif ukoll il-post tat-twelid ta' Sokrate, Perikle, Sofokle u filosfi u persunaġġi oħra importanti tal-antik.

Barra minn hekk, kienet polis prosperuża u hi kkunsidrata bħala l-benniena taċ-ċiviltà tal-Punent.

Tradizzjonalment, il-protettriċi tal-belt hija l-alla Atena, li tidher kemm fl-emblema tal-belt kif ukoll fil-bandiera.

Fil-Grieg tal-Qedem, l-isem tal-belt kien Ἀθῆναι ("Athēnai", ] bil-Attiku Klassiku) li huwa fil-plural.

Fil-Grieg ta' qabel, bhal Grieg Omeriku, l-isem kien fis-singular bħala Ἀθήνη ("Athēnē").

Huwa possibli li ġiet fil-plural aktar tard, bħal dawk ta' Θῆβαι ("Thêbai") u Μυκῆναι ("Μukênai").

L-għeruq tal-kelma forsi mhumiex ġejjin minn oriġini Grieg jew Indo-Ewropej, u huwa fdal tas-sottostrat Pre-Grieg ta' Attika, kif jista' jkun l-isem tal-alla Atena (Attiku Ἀθηνᾶ, "Athēnā", Joniku Ἀθήνη, "Athēnē", u Doriku Ἀθάνα, "Athānā"), li kienet dejjem marbuta mal-belt ta' Ateni.

Matul il-perjodu Medjevali l-isem tal-belt reġa' ġie fis-singular bħala Ἀθήνα.

Madankollu, wara l-istabbiliment tal-istat Grieg modern, u parzjalment minħabba l-konservattiżmu tal-lingwa miktuba, Ἀθῆναι ] għal darba oħra saret l-isem uffiċjali tal-belt u baqa' hekk sal-abbandun tal-Katarevusa fl-1976, meta Ἀθήνα, "Athína", saret l-isem uffiċjali.


Silvio Appiani

Silvio Appiani

Silvio Appiani (Padova, 5 ta' April 1894 – Kras, 20 ta' Ottubru 1915) kien militant, plejer u kowċ tal-futbol.

Silvio Appiani kien attakkant tat-tim ta' Padova fil-bidu tas-seklu 20.

Iddebutta mal-Padovani nhar l-4 ta' Mejju, 1913, fil-Promozione.

Fl-istaġun 1913–14 lagħab żewġ logħbiet, kontra Petrarca u Udinese.

Fl-1914, il-Padova rebħu l-Kampjonat tal-"Promozione" ta' Veneto-Emiliano u ngħaqdu mal-Prima Categoria tal-Italja ta' Fuq li ntemmet fir-raba' post wara Vicenza, Hellas Verona u Venezia.

Appiani kien it-tmun tat-tim hekk kif irnexxielu jiskorja tmintax-il gowl f'erbatax-il logħba.

Fl-1915, mal-Padova rebaħ it-Tazza Veneta.

Fl-istaġun 1913–14 ħa r-rwol ta' kowċ flimkien ma' Guido Festa u Mario Pedrina.

Fl-1915, l-Italja daħlet fil-gwerra.

F'dik l-istess sena Silvio Appiani, li kien għadu kif iggradwa fil-farmaċewtika, daħal bħala volontarju fl-armata.

Hu rrifjuta li jingħaqad mal-"Corpo della Sanità Militare", u talab li jiġġieled fil-fanterija, u ddaħħal mal-139 reġiment f'Bosco Lancia, fejn fuq il-Kars miet nhar l-20 ta' Ottubru, 1915, kawża ta' bumbardament Awstrijak, f'età tenera ta' 21 sena.

Illum il-ġurnata, il-grawnd tal-klabb ta' Padova iġib l-isem ta' dan l-istess plejer.


Hasse Jeppson

Hasse Jeppson

Hans Olof Jeppson, magħruf sempliċement bħala Hasse (Kungsbacka, 10 ta' Mejju 1925) huwa eks-plejer tal-futbol Żvediż.

Beda l-karriera tiegħu ma' Kungsbacka IF, qabel ma' ngħaqad ma' Örgryte IS.

Fl-1948, bit-trasferiment tiegħu għal ma' Djurgårdens IF, beda juri tassew il-potenzjal tiegħu: Jeppson spiċċa l-aqwa skorer tal-kampjonat Żvediż 1950–51 b'total ta' 17-il gowl u minn dakinhar infetħu l-bibien għal mat-tim nazjonali fejn ħa post Gunnard Nordahl.

Il-prestazzjonijiet brillanti tiegħu matul it-Tazza tad-Dinja 1950, fejn matulha kien serva ta' kaptan tat-tim, attiraw l-attenzjoni ta' Charlton Athletic.

Jeppson, li mar l-Ingilterra għal raġunijiet ta' studju f'isem id-ditta li kien jaħdem għaliha u biex jara l-partiti, il-kowċ Jimmy Seed ikkonvinċieh sabiex jissieħeb mat-tim nhar is-6 ta' Jannar, 1951, sabiex sar it-tieni plejer Żvediż li qatt lagħab fil-kampjonat Ingliż, wara Dan Ekner mal-Portsmouth bejn l-1940 u l-1950.

Magħhom skorja total ta' 12-il gowl mill-istess numru ta' logħob, sabiex tejjeb il-pożizzjoni tat-tim miż-żona relegazzjoni għal waħda ta' salvazzjoni.

Fost oħrajn, irnexxielu jiskorja tripletta f'Highbury kontra l-Arsenal u gowls kontra Liverpool u Chelsea.

L-esperjenza tiegħu fil-futbol Ingliż intemmet biss wara sena, hekk kif ingħaqad mat-tim tal-Atalanta għall-istaġun 1951–52.

B'nuqqas ta' riżultati pożittivi, l-akkwist tal-Iżvediż seħħ narh is-26 ta' Ottubru, 1951, wara li l-kowċ tat-tim Ceresoli kien talab għal rinforzi fl-attakk.

L-ewwel logħba tiegħu kienet rebħa ta' 1–0 fuq Como, logħba li ratu jiskorja l-ewwel gowl tiegħu.

F'dan l-istaġun għen lit-tim jaqbeż mit-tielet post ta' qabel tal-aħħar tal-klassifika għat-tnax-il post. Fuq il-lat personali, spiċċa r-raba' post fil-klassifika tal-aqwa skorers bi 22 gowl.

Wara staġun impekkabbli kienu n-Napoli li kisbu l-firma tiegħu, fi sfida diretta mal-Inter u Legnano, hekk kif it-tim Naplitan kien qiegħed jibni skwadra denja ta' rebħ tal-kampjonat.

L-akkwist tiegħu kien idur maċ-ċifra stratosferika ta' 55 miljun lira; minħabba din is-somma, il-partitarji bdew isejħulu "'o Banca 'e Napule" (il-Bank ta' Napli).

Man-Napoli mal-ewwel sar wieħed mill-benjamini tat-tim, fejn fl-erba' staġuni li qatta' mal-klabb skorja xejn inqas minn 52 gowl u ifforma koppji offensivi ma' Amedeo Amadei u Luís Vinício.

L-attakkant Żvediż jibqa' mfakkar għall-gowls impossibbli li kien jiskorja, u fl-istess ħin, kif kin ifalli okkażjonijiet aktar sempliċi quddiem il-gowlkiper.

Minkejja l-ħafna wegħdiet tal-bidu, l-iskawdra Naplitana kienet biss kompetittiva fl-ewwel sena, meta fl-istaġun 1952–53 waslet sar-raba' post, waqt li minn sena għall-oħra r-rendiment tat-tim beda jmur għall-agħar.

Il-karriera ta' Jeppson intemmet fl-1957 wara staġun bil-flokk ta' Torino, fejn irnexxielu jisraq qlub il-partitarji tal-"granata" b'doppjetta fid-Derby della Mole tas-17 ta' Marzu, 1957, mirbuħ 4–1.

It-tim temm l-istaġun fis-seba' post, staġun li temm definittivament il-karriera tiegħu.

Mat-tim nazzjonali ddebutta f'Ġunju tal-1949, fejn skorja wieħed mit-tliet gowls tal-ewwel reħba Żvediża kontra l-Ingilterra.

Fis-sena ta' wara kien fost it-tim li ħa sehem fit-Tazza tad-Dinja ġewwa l-Brażil, fejn l-uniċi gowls tiegħu kienu żewġ gowls kontra l-Italja fil-partita tal-ftuħ.


Ġwanni Kriżostmu

Ġwanni Kriżostmu

Ġwanni Kriżostmu jew Ġwanni t'Antijokja (Antijokja, 344/354 – Comana Pontica, 14 ta' Settembru 407) kien reliġjuż Nisrani, patrijarka ta' Kostantinopli, u miżmum mill-Knisja Kattolika bħala wieħed mill-ikbar erba' Missirijiet tal-Knisja tal-Lvant.

Ġwanni Kriżostmu twieled f'Antijokja, madwar is-sena 347, minn familja Nisranija, nobbli u tat-tajjeb.

Missieru Sekundu miet meta hu kien għad kellu sentejn jew inqas, u meta ommu Antusa kellha biss għoxrin sena.

L-ewwel edukazzjoni, ħadha mingħand ommu.

Imbagħad tgħallem il-filosofija fl-Iskola ta' Andragazju, u studja r-retorika fl-iskola ta' Libanju minn Antijokja, li kien mgħallem tar-rettorika u filosofu magħruf, u li kellu korrispondenza ma' San Bażilju l-Kbir.

Wara li għalaq tmintax-il sena, Melazju, l-Isqof ta' Antijokja, magħruf bħala l-Konfessur, ħallih joqgħod fis-servizz tiegħu u għamlu Lettur.

F'dan iż-żmien, Ġwanni tgħallem it-teoloġija mingħand Dijodoru ta' Tarsu, li aktar 'il quddiem sar Isqof ta' Tarsu.

Sa minn kmieni, San Ġwann Krisostmu beda jgħix ħajja ħarxa ta' penitenza kbira.

Sa fl-aħħar qata' xewqtu li jgħix fl-eremitaġġ meta mar lejn il-muntanji tal-qrib u qagħad ġo għar ma' eremit xiħ.

Imma minħabba n-nuqqas ta' rqad, u l-umdita' saħħtu ċediet u kellu joħroġ jfittex il-kura medika meħtieġa.

Lura Antijokja, Melezju ordnah djaknu fis-sena 381.

Imbagħad, fis-sena 386 l-Isqof Flavjanu ordnah saċerdot.

Fuq talba tal-istess Isqof, Ġwanni pprietka fil-knejjes ewlenin tal-belt bejn is-snin 386-397.

Kien f'dan iż-żmien li hu għamel l-aqwa priedki tiegħu.

Fis-27 ta' Settembru tas-sena 397, miet l-Isqof Nettarju, Patrijarka ta' Kostantinopli, u Ġwanni Krisostmu nħatar bħala suċċessur tiegħu.

Min-naħa tiegħu, ma wera l-ebda ħeġġa biex jaċċetta, imma sab ruħu għall-għarrieda f'dik il-belt.

B'ordni tal-Imperatur, Teofilu, Patrijarka ta' Lixandra, ikkonsagrah Isqof fis-26 ta' Frar tas-sena 398.

Ġwanni ried jagħmel riforma kbira fil-kleru ta' Kostantinopli, imma b'hekk għamel ħafna għedewwa fost il-kleru.

Min-naħa l-oħra ma setax jadatta ruħu għall-ambjent imperjali, hekk li wasal biex ikkritika lill-Qorti Imperjali għall-gula u ż-żina bla lġiem.

Sas-sena 399, it-tmexxija tal-Imperu ta' Kostantinopli kienet f'idejn Ewtropju, Kunsillier u Segretarju tal-Imperatur Arkadju.

Ewtropju ma kienx jinqala' biex imexxi l-Imperu għax kellu karattru beżżiegħi ħafna.

Sa dan iż-żmien San Ġwann Krisostmu kien għad għandu l-istima tal-Qorti Imperjali.

Imma meta Ewtropju tilef it-tmexxija, u l-awtorita' għaddiet f'idejn l-Imperatriċi Ewdossja din ħassitha offiża bi kliem Ġwanni.

U hekk Ġwanni tilef il-ħbiberija mal-Qorti Imperjali.

L-imperatur Arkadju ġiegħel lil Ġwanni biex jikkonsagra lil Teofilu ta' Lixandra Isqof li dan ta' aħħar aktar 'il quddiem, lil Ġwanni għamillu ħafna ħsara.

Ġwanni Krisostmu, bħala Patrijarka ta' Kostantinopli, sejjaħ lil Teofilu biex jieħu sehem f'Sinodu mmexxi minnu stess biex iwieġeb għal xi akkużi li għamlu xi rħieb li kienu jgħixu fid-deżert.

Teofilu, akkuża lil Ġwanni, li kien hu l-awtur ta' dawn l-akkużi, u bl-għajnuna tal-Imperatriċi dawwar din is-sitwazzjoni kontra Ġwanni.

Għalhekk, Teofilu sejjaħ laqgħa ta' 36 Isqof, kollha ġejjin mill-Eġittu, minbarra sebgħa li kienu huma wkoll għedewwa ta' Ġwanni, u għamlu sinodu għal rashom.

Dan is-sinodu beda jissejjaħ is-Sinodu tal-Balluta, - subborg ta' Kalċedonja.

Huma studjaw is-sitwazzjoni kollha, u akkużaw lil Ġwanni fuq 29 akkuża, (kollha kienu foloz).

Huma sejħu għal tliet darbiet lil Ġwanni biex jidher quddiem il-'Qorti Episkopali', u meta raw li baqa' jwebbes rasu, neħħewh minn Isqof.

Dan seħħ f'Awissu tas-sena 403.

L-Imperatur Arkadju laqa' s-sentenza u eżilja lil Ġwanni f'Bitinja.

Ma damux ma reġgħu sejħulu lura minħabba li f'Kostantinopli seħħu xi terremoti u xi n-nies ta' Kostantinopli qajmu rewwixta kontra din id-deċiżjoni.

L-Imperatriċi beżgħet minn din is-sitwazzjoni, u sejħitlu lura wara ftit.

Fir-ritorn tiegħu, Ġwanni kellu laqgħa kbira mill-poplu.

Għamel diskors sabiħ fil-knisja tal-Appostli, u x'aktarx l-għada stess, għamel diskors ieħor u faħħar lill-Imperatriċi.

Bilkemm kienu laħqu għaddew xahrejn li Ġwanni Krisostmu ma reġax tilef il-kalma tiegħu.

L-okkażjoni kienet il-kxif ta' statwa tal-fidda ta' Ewdossja, li tqiegħdet fuq pedestall qrib il-Kattidral.

F'diskors li għamel hu kkritika l-indiċenza u ż-żfin li kien hemm bħala parti miċ-ċerimonji tal-okkażjoni.

L-imperatriċi mill-ewwel uriet kemm kienet qed tħossha offiża b'dan id-diskors.

Ġiet il-festa ta' San Ġwann Battista, u Ġwanni Krisostmu, beda l-prietka tiegħu b'dan il-kliem: "Hawn hi mill-ġdid Erodijade; hawn hi bintha mill-ġdid għaddejja tiżfen; hawn hi mill-ġdid titlob ras Ġwanni fuq platt" (Socrate, Storia Eccl.

6, 18).

L-għedewwa tiegħu fehmu li b'dan il-kliem hu ried jikkritika lill-Imperatriċi.

L-Imperatur talab lil Ġwanni biex ma jkomplix jagħmel funzjoniet iżjed fil-knejjes, imma hu ma obdiex.

F'lejlet l-Għid tas-sena 404, Ġwanni laqqa' lill-katekumeni fil-banjijiet ta' Kostante biex hemm jgħammidhom solennement.

Imma ġara li l-funzjoni kellha tieqaf għaliex ġiet armata imperjali u keċċiet lill-fidili 'l barra mill-post, u l-ilma tal-magħmudija tħallat mad-demm.

Fid-9 ta' Ġunju 404, Ġwanni kien eżiljat għat-tieni darba f'Cucuso fl-Armenja t'Isfel, u baqa' hemm tliet snin.

Billi l-fidili tiegħu marru jżuruh hemm, Arkadju eżiljah f'Pizio, fil-Baħar Caucasu.

Ġwanni ma felaħx aktar u miet fil-vjaġġ fl-14 ta' Settembru 407 f'Comana tal-Pontu qabel ma wasal f'Pizjo.

Ix-xogħlijiet tiegħu jinqasmu fi tlieta:

Fost Missirijiet il-Knisja ta' Antijokja, San Ġwann Krisostmu hu l-uniku wieħed li għandna x-xogħol tiegħu kollu, forsi minħabba l-isem kbir tiegħu, t-tbatijiet li ġarrab, is-sbuħija tal-kitba tiegħu, u d-duttrina tajba li għallem.

Dan jixhdu l-istess titlu li tawh fis-sitt seklu, - Krisostmu - li ifisser 'Fommu tad-deheb', ħafna drabi dan ħa post l-istess ismu.

Fil-Knisja tal-Punent hu biss Santu Wistin li jħabbatha miegħu, għall-fama ta' oratur kbir.

Fil-prietki tiegħu jidher bħala tabib tal-erwieħ: minn banda jagħraf id-dgħufija tagħhom u mill-oħra jagħti d-duwa meħtieġa.

Hu ġieli dam sagħtejn fi prietka waħda, imma xorta waħda kien jibqa' jilqa' ċ-ċapċip tal-fidili fil-knisja.

(i) Omeliji eseġetiċi

San Ġwann Krisostmu għamel l-eseġesi ta' ħafna testi mit-Testment il-Qadim u mit-Testment il-Ġdid.

Dawn għamel il-parti l-kbira tagħhom f'Antijokja bejn is-snin 386 u 397 meta kien għadu qassis sempliċi.

Fittex ifiehem is-sens spiritwali tal-Bibbja u l-applikazzjoni prattika għall-fidili tiegħu.

Forsi xi priedki ta' din l-epoka kienu miktuba biss u mhux pridkati.

Hemm żewġ sensiliet ta' omeliji dwar il-Ġenesi : (a) sensiela ta' disgħa, ippridkati fis-sena 386 rigward l-ewwel 3 kapitli tal-Ġenesi u (b) it-tieni sensiela ta' 67 omelija li jinterpretaw il-ktieb tal-Ġenesi silta wara l-oħra, kitba tas-sena 388.

Hemm omeliji dwar is-Salmi: 58 salm magħżula.

Din l-antoloġija ġieli nsibuha taħt l-isem 'Interpretazzjonijiet' u mhux taħt dak ta' 'Omeliji u għalhekk forsi ma kinux ippridkati, imma miktuba biss.

Hemm sitt omeliji dwar Isaija li għadhom jeżistu fl-oriġinal Grieg.

Xi siltiet minnhom saru f'Antijokja u xi siltiet oħra saru f'Kostantinopli.

Jeżisti wkoll Kummentarju sħiħ dwar Isaija fi traduzzjoni Armena, u jidher li hu awtentiku.

San Ġwann Krisostmu għamel 44 omelija dwar l-ewwel Ittra lill-Korintin u 30 waħda dwar it-Tieni Ittra.

Għamilhom f'Antijokja qabel is-sena 397.

Xi wħud huma importanti għall-istorja tar-rit tal-magħmudija.

Isemmu l-formula tal-istqarrija tal-fidi li kienu jgħidu qabel ma jinżlu fil-battisteru.

Dan is-simbolu kellu l-artiklu tal-fidi: "u fil-maħfra tad-dnubiet, u fil-qawmien mill-mewt, u fil-ħajja ta' dejjem."

Kiteb ukoll tlett omeliji dwar I Kor 7, 1, omelija waħda dwar I Kor 15,26, u tlett omeliji dwar it-2 Kor: 4,13.

Permezz ta' sensiela ta' omeliji li għamel f'Antijikja qabel is-sena 397 u kiteb kummentarju dwar l-ittra ta' San Pawl lill-Galatin.

Għamel ukoll 24 omelija dwar l-Ittra lill-Efesin f'Antijokja qabel is-sena 397.

L-omelija 20 għandha importanza kbira għaliex fiha San Ġwann jitkellem dwar iż-żwieġ nisrani u fiha jagħti għamla ta' kodiċi morali għall-użu tal-miżżewġin.

San Ġwann għamel 15-il omelija dwar l-Ittra lill-Filippin wara li sar Isqof f'Kostantinopli.

Hu jiddefendi d-duttrina kattolika tal-Inkarnazzjoni, jitkellem dwar id-divinita' perfetta u l-umanita' perfetta bir-ruħ u l-ġisem.

Madwar is-sena 440, meta kien diġa' f'Konstantinopli għamel tnax-il omelija dwar l-Ittra lill-Kolossin.

Hawn jsemmi diversi temi bħal ma huma l-interess Kristoloġiku, il-limitatezza tar-raġuni umana, il-ħidma ta' grazzja u kliem aħrax kontra l-abbużi li kienu jsiru waqt l-ikla tat-tieġ.

San Ġwann għamel ħdax-il omelija fuq l-ewwel ittra u ħames omeliji dwar it-tieni ittra lit-Tessalonkin.

Dawn għamilhom meta kien ġa Isqof f'Kostantinopli.

Għamel tmintax-il omelija dwar l-ewwel Ittra lil Timotju, 10 omeliji dwar it-tieni ittra lil Timotju, sitt omeliji dwar l-ittra lil Titu, u tlett omeliji dwar l-Ittra lil Filemon.

Dawn kollha għamilhom f'Antijokja qabel is-sena 397.

San Ġwann għamel 34 omelija dwar l-ittra lil-Lhud meta kien Isqof fl-ewwel sena tal-episkopat tiegħu f'Kostantinopli fis-sena 403-404.

B'hekk il-Kristostmu ħallielna mal-250 omelija fuq l-Ittri ta' San Pawl.

(ii) Omeliji Dommatiċi u Polemiċi

San Ġwann kiteb żewġ sensiliet ta' omeliji dwar il-fatt li aħna ma nistgħux nifhmu lil Alla.

Fl-ewwel sensiela jeħodha kontra l-fehma tal-Anomej li kienu jiffurmaw il-partit estrem tal-Arjaniżmu, u kienu jgħallmu li aħna nistgħu nifhmu 'l Alla bl-istess mod kif hu jifhem lilu nnifsu.

San Ġwann saħaq ukoll fuq li l-Iben għandu l-istess natura divina tal-Missier, u li hu ugwali għalih.

Saru f'Kostantinopli dwar is-snin 386-387 u fis-sena 397 wara li sar Isqof.

Għamel erba' omeliji dwar il-Magħmudija meta kien għadu qassis f'Antijokja, x'aktarx fis-sena 388.

Għamel ukoll seba' omeliji oħra fuq il-Magħmudija wara s-sena 388.

Għamel tmien omeliji kontra l-Lhud meta kien għadu f'Antijokja fis-sena 386-387.

Kienu diretti kontra l-Insara Ġudeo-Kristjani li minn banda kienu jmorru jisimgħu lilu u mill-oħra kienu jmorru fis-sinagogi Lhud billi kienu miġbuda mis-sħarijiet u mill-amuleti li kienu komuni fost il-Lhud tal-klassijiet inferjuri.

(Hom.

(iii) Id-Diskorsi Morali ta' San Ġwann Krisostmu

Biex l-Insara jgħixu ħajja tassew nisranija San Ġwann għamel id-Diskorsi Morali għalkemm kien tkellem fuq dan is-suġġett f'omeliji oħra. }adha kontra l-gula, is-superstizzjonijiet li kien hemm dwar il-Festa tal-Ewwel tas-Sena, il-logħob taċ-ċirku, it-tiġrijiet bil-karrettuni nhar il-Ġimgħa l-Kbira, u l-ispettakli fit-teatru nhar Sibt il-Għid.

L-Insara kellhom jgħinu lill-fqar li f'Kostantinopli kien hemm madwar ħamsin elf foqra bejn insara u mhumiex.

Insara kienu jgħoddu madwar 100,000.

(iv) Priedki għall-festi liturġiċi

Fid-diskors li għamel fil-25 ta' Diċembru 386, San Ġwann sostna li l-Milied beda jsir fil-25 ta' Diċembru f'Antijokja fl-għaxar snin ta' qabel.

Għamel diskorsi oħra fuq il-Milied, il-Magħmudija ta' Kristu u l-Epifanija, tliet diskorsi għall-Ġimgħa l-Kbira u tnejn oħra għall-Għid il-Kbir, ieħor għat-Tlugħ ta' Ġesu' fis-Sema u tnejn dwar Għid il-}amsin.

(v) Paneġierċi

San Ġwann għamel ħafna paneġierċi fuq qaddisin tat-Testment il-Qadim, fuq ħafna martri, fuq Isqfijiet qaddisa ta' Antijokja u fuq San Pawl li lejh kellu ammirazzjoni kbira.

(vi) Diskorsi taċ-ċirkustanza

San Ġwann għamel diskors fl-okkażjoni tal-ordinazzjoni saċerdotali, fil-bidu tas-sena 386.

Hu rringrazzja lil Alla li tah id-don tal-kelma.

Radd ħajr lill-Isqof Flavjanu li ordnah, u talab lill-poplu preżenti biex jitolbu għalih ħalli jkun saċerdot tajjeb.

Għamel 21 omelija dwar l-Istatwi.

L-istatwi tal-Imperatur Teodosju u tal-familja tiegħu kienu mġarrfin waqt irvell li qam f'Antijokja fis-sena 387 minħabba li daħlet taxxa li kienet meqjusa bħala esaġerata fuq il-popolazzjoni.

Teodosju kien ħaseb li jibgħat armata sħiħa ħalli teqred il-popolazzjoni tal-belt kollha.

Flavjanu, l-Isqof ta' Antijokja, beda vjaġġ bil-ħsieb li jmur Kostantinopli ħalli jitlob il-ħniena tal-Imperatur.

Kien dan iż-żmien li San Ġwann għamel dawn l-omeliji bil-ħsieb li jimla n-nies bil-kalma u fl-istess ħin jissewwew ħafna vizzji komuni.

Fl-aħħar diskors ħabbar lill-poplu li l-Isqof Flavjanu kien qala' mingħand l-Imperatur il-maħfra ġenerali.

San Ġwann għamel żewġ omeliji dwar Ewtropju.

Fil-bidu tas-sena 399, Ewtropju, kunsillier u segretarju tal-Imperatur Arkadju, tneħħa mill-uffiċċji doppji tiegħu, u ħarab mill-mewt billi staħba malajr fil-knisja fejn kien jipprietka San Ġwann Krisostmu.

Fil-Ħadd ta' wara, is-17 ta' Jannar, 399, waqt li Ewtropju kien imqabbad mal-artal, San Ġwann għamel omelija fuq it-test bibliku: 'Frugħa tal-frugħat u kollox frugħa', u bħala eżempju semma l-waqgħa ta' Ewtropju.

Ftit jiem wara Ewtropju ħalla l-knisja u ġie eżiljat f'Ċipru.

San Ġwann għamel omelija oħra fuq is-suġġett u ċaħad ix-xniegħa li kienet ġriet li l-Knisja kienet tat lil Ewtropju f'idejn l-istat.

San Ġwann Krisostmu għamel diskors lejlet l-ewwel eżilju tiegħu u ieħor l-għada wara li reġa' lura.

Fl-ewwel wieħed ikkalma l-poplu għax il-Knisja ma tkun qatt mirbuħa.

Ir-ras ma tistax tkun mifruda mill-membri l-oħra.

Fit-tieni diskors radd ħajr lill-poplu li baqa' fidil lejh.

Radd il-ħajr lill-Knisja li waqfet kontra kull min ried iqarraq bih fl-assenza tiegħu.

Dwar is-Saċerdozju San Ġwann kiteb sitt kotba f'għamla ta' djalogu bejnu u bejn il-ħabib tiegħu Bażilju, li jidher li hu isem fittizju.

Dwar il-Ħajja Monastika San Ġwann kiteb diversi trattati biex iħajjar għaliha u jiddefendiha.

Dwar il-Verġinita' u l-istat ta' romol San Ġwann kiteb trattat biex jinterpreta dettaljatament l-ewwel ittra lill-Korintin Kap 7, vers 38, fejn San Pawl jgħid li ż-żwieġ hu tajjeb, imma l-verġinita' hi aħjar.

It-trattat L-armla żagħżugħa, miktub qrib is-sena 380, San Ġwann kitibha sabiex isabbar lil waħda armla żagħżugħa minħabba t-telfa tar-raġel tagħha Terasju.

Fit-trattat dwar Li ma jerġax isir iż-żwieġ San Ġwann iħajjar ir-romol biex jibqgħu kif inhuma, u ma jerġgħux jippruvaw jiżżewġu.

Inkiteb qrib is-sena 380.

Dwar l-edukazzjoni tal-ulied San Ġwann kiteb dwar Il-vanaglorja u l-edukazzjoni tal-ulied sabiex jitkellem dwar il-vizzji ewlenin ta' Antijokja, jiġifieri ż-żina u l-ħajja mtajra, u kemm dwar l-edukazzjoni tal-ġenituri biex ikunu jafu kif irabbu sewwa 'l uliedhom.

Meta kien għadu djaknu, San Ġwann kiteb tliet kotba bit-titlu Lil Staġirju mħabbat mix-xitan sabiex isabbar lill-ħabib tiegħu patri li kien għaddej minn kriżi ta' skoraġġiment.

Jgħidlu li fit-taħbit tidher ukoll l-id tal-Providenza fl-ewwel ktieb.

Fit-tieni u t-tielet ktieb wera l-istorja tat-tbatija minn Adam sa San Pawl: il-ħbieb ta' Alla kollha jgħaddu mill-prova tat-tbatija.

San Ġwann kiteb ukoll trattat Dwar San Babila kontra Ġuljanu u l-Pagani qrib is-sena 382.

Fih juri r-rebħa tar-reliġjon nisranija u t-telfa tal-paganeżmu fl-istorja tal-Isqof Martri Babila ta' Antijokja li miet fil-persekuzzjoni ta' Deċju.

Ġuljanu li jissemma fit-titlu hu Ġuljanu l-Apostata li fis-sena 362 kien neħħa l-fdalijiet ta' San Babila mill-buskett ta' Dafne, qrib Antijokja, ħalli jerġa' jqajjem fih il-kult qadim ta' Apollu.

Fl-istess sena t-tempju ta' Dafne ħa n-nar u nqered għal kollox.

F'Ġunju 363, Ġuljanu kien megħlub.

San Ġwann kiteb trattat Kontra l-Lhud u l-Pagani fuq il-fatt li Kristu hu tassew Alla u fih jiddefendi d-divinita' ta' Kristu mill-profeti tat-Testment il-Qadim u mill-profeziji ta' Kristu stess.

Jeżistu 236 ittra kollha marbutin mat-tieni eżilju tiegħu, (404-407) miktubin lil iżjed minn mitt persuna importanti destinatarju.

Fihom isemmi s-sabar li ried inissel lid-destinatarji.

L-aktar żewġ ittri importanti kienu dawk indirizzati lill-Papa Innoċenz I. San Ġwann Krisostmu kien oratur kbir, wera bilanċ fl-ideat, u kien missier mimli sabar u mogħdrija.

Jispikka fl-istqarrija tiegħu fil-preżenza reali ta' Kristu fl-Ewkaristija, u minħabba f'hekk li fi żmienu San Ġwann jissejjaħ bit-titlu: 'Duttur tal-Ewkaristija'.

Fil-Lvant hu kkunsidrat l-akbar Duttur Ekumeniku.


John Henry Newman

John Henry Newman

John Henry Newman (Londra, 21 ta' Frar 1801 – Edgbaston, 11 ta' Awwissu 1890) kien figura importanti fl-istorja reliġjuża Ingliża tas-seklu 19.

Fil-bidu kien qassis fiċ-Church of England, u figura ewlenija tal-Oxford Movement (li ried ir-ritorn taċ-Church of England lejn ħafna mit-twemmin u mil-liturġija Kattolika), biex imbagħad fl-1845 ikkonverta għall-Kattoliċeżmu u sar Kardinal.

Kien ukoll figura letterarja kbira.

Fost kitbietu nsibu l-awtobijografija tiegħu "Apologia Pro Vita Sua" (1865–66), "The Grammar of Assent" (1870), u ll-poeżija "Gerontius".

Il-beatifikazzjoni tiegħu ser issir mill-Papa Benedittu XVI waqt iż-żjara tiegħu fl-Ingilterra fid-19 ta' Settembru 2010.

John Henry Newman twieled Londra, il-kbir fost sitt aħwa.

Missieru, John ukoll, kien bankier.

Ta' 7 snin Newman intbagħat Great Ealing School.

Newman kien diliġenti imma mistħi, riservat u superstizzjuż.

Kien jogħxa jaqra l-Bibbja, u wkoll ir-rumanzi ta' Walter Scott.

Iktar tard qara wkoll il-kitbiet xettiċi ta' Paine, Hume, u forsi Voltaire, u għal xi żmien kien influwenzat minnhom.

Fl-aħħar sena tiegħu f'dik l-iskola, meta kellu 15-il sena, huwa beda jemmen bis-serjetà b'konvinzjoni li, fl-"Apologia" jgħid, kienet "iktar ċerta mill-fatt li għandi jdejja u saqajja."

Huwa waqa' "taħt l-influwenza ta' kredu definttiv," u rċieva fl-intellett tiegħu fidi "li bil-ħniena t'Alla, qatt ma ġiet imħassra jew imtappna".

Huwa kien impressjonat l-iktar bil-ktieb ta' Kalvinu "Il-Jien u l-Ħallieq tiegħi".

Newman sar Kalvinist.

F'dan iż-żmien huwa sejjaħ lill-Papa tal-Knisja Kattolika: l-Antikrist.

Fl-1816 huwa sar avukat.

Iżda ftit wara mar jistudja fi Trinity College, Oxford.

Iżda l-eċitament fl-eżamijiet finali tal-Università qabdu "breakdown" u ġab "third class" fl-1821.

Ta' 23 sena ġie ordnat saċerdot Anglikan u erba' snin wara nħatar Kurat ta' St. Mary's, il-knisja tal-Università f'Oxford fejn ta xhieda ta' twemminu, l-aktar bil-mod kif kien jipprietka.

Fl-1837 ħareġ l-"Uffiċċju Profetiku tal-Knisja" li aktar tard sar magħruf bħala "Via Media", li fih jipprova juri li l-Anglikaniżmu kien it-triq tan-nofs bejn il-Kattoliċiżmu u l-Protestantiżmu popolari.

F'Diċembru 1832 Newman beda vjaġġ fil-Mediterran li fih żar Ġibiltà, Malta, il-gżejjer Ioniċi, Sqallija, Napli u Ruma.

Huwa wasal Malta fl-10 ta' Jannar 1833 iżda ma tantx gawdiha għax wara li żammewh kwarantina fil-Lazzarett (li l-esperjenza kerha tiegħu jiktibha f'ittra lil Jemima) qabdu riħ qawwi li ma tantx ħallieh jiċċaqlaq.

Fil-Lazzarett huwa kien kera vjolin li fi kliemu nstema' grandjuż f'dak l-ispazju kbir.

Kien ftit wara dan li kiteb il-poeżija famuża "Lead, kindly light", li aktar tard saret innu popolari.

Fl-1842 ġara avveniment importanti li biddillu ħajtu: iddeċieda li jirtira f'Littlemore, u baqa' jgħix hemmhekk taħt il-kundizzjonijiet monastiċi flimkien ma' grupp żgħir ta' dixxipli.

Lil dawn id-dixxipli tahom il-biċċa xogħol li jiktbu l-ħajja ta' xi qaddisin Ingliżi, filwaqt li hu kiteb: "Essay on the development of Christian doctrine".

B'din huwa pprova jerġa' jitħabbeb mal-Kredu kif imħaddan mill-Knisja Kattolika.

Sena wara, ippubblika stqarrija fl-"Oxford Conservative Journal", fejn irtira formalment dak kollu li kien qal kontra Ruma(fosthom li "l-belt hija sabiħa imma r-reliġjon tagħha hija waħda politeistka, deġenerata u idolatra").

Wieħed mid-dixxipli tiegħu hawnhekk ħallieh imma John Henry Newman iddeċieda li kien wasal iż-żmien li jippriedka l-aħħar priedka Anglikana tiegħu f'Littlemore u jirriżenja minn Kurat.

Nhar id-9 ta' Ottubru, 1845 Newman intlaqa' formalment fil-Knisja Kattolika minn Dominic Barberi, saċerdot Passjonista Taljan fil-Kulleġġ ta' Littlemore.

Sena wara telaq lejn Ruma u ddeċieda li fuq ir-regola ta' San Filippu Neri, li tiegħu Newman ried iwaqqaf Oratorju f'Londra.

Fl-1879 il-Papa Ljun XIII ħatru Kardinal.

Il-motto fuq l-arma tiegħu kien "Cor ad cor loquitur" (Qalb tkellem lil Qalb).

Ħafna żmien qabel Newman kien iddikjara "li kien ilu ħajtu kollha kontra l-Liberaliżmu li jagħraf li m'hemmx verità fir-reliġjon imma li kull twemmin hu bħal kull ieħor, u li l-Kristjaneżmu hu biss sentiment u gost, imma mhux fatt oġġettiv, mhux mirakoluż".

Wara dan reġa' dar dawra mal-kitbiet kollha tiegħu bl-aħħar waħda tkun dwar xi problemi li wieħed isib il-Bibbja.

Il-kitba "Il-Ħolma ta' Ġeronzju"(1865) qalibha fil-vers poetiku, u hi meqjusa fl-istess klassi tal-versi u ħsibijiet ta' Dante, fejn iħares lejn l-aħħar pellegrinaġġ tiegħu bħala "waħdi mal-Waħdieni".

Miet fit-tbatija, fil-11 ta' Awwissu, 1890.

Il-funeral tiegħu kien wieħed mill-akbar li qatt saru.

Ġie midfun fl-istess qabar ta' Ambrose St.John, li kien għenu "jgħix taħt Alla għal 32 sena".

Fuq l-irħama hemm miktub hekk: "Mid-dellijiet u mis-simboli toħroġ il-verità".

Ġie ddikjarat Venerabbli mill-Papa Ġwanni Pawlu II fit-22 ta'Jannar 1991.

Il-ħsibijiet tal-Kardinal John Henry Newman influwenzaw bis-sħiħ il-Konċilju Vatikan II partikolarment fl-ekkleżjoloġija, l-ekunemiżmu, it-teorija ta' l-iżvilupp dottrinali, il-kuxjenza u l-lajċi.


Nihat Kahveci

Nihat Kahveci

Nihat Kahveci (Istanbul, 23 ta' Novembru 1979) huwa plejer tal-futbol Tork.

Nihat jilgħab l-aktar bħala attakkant, imma kapaċi jilgħab ukoll bħala midfilder offensiv.

Nihat huwa prodott tas-settur ġovanili ta' Beşiktaş u ġie skopert minn Hürser Mustafa Cindir meta l-istess Nihat kien qiegħed jilgħab ma' Beşiktaş matul l-istaġun 1996–97.

L-istaġun segwenti ssieħeb mal-ewwel tim.

F'Jannar tal-2002, huwa ngħaqad ma' Real Sociedad ġewwa Spanja, taħt il-gwida tal-eks-kowċ ta' Beşiktaş John Toshack.

Mat-tim ta' Sociedad, Nihat lagħab 115-il logħba fejn skorja 57 gowl.

Fl-istaġun 2002–03, Nihat skorja 23 gowl fejn temm l-istaġun bħala t-tieni l-aqwa skorer fil-La Liga wara Roy Makaay (29 gowls) u bl-istess numru ta' gowls ta' Ronaldo.

Dan l-istaġun ra wkoll lil Real Sociedad jikkonkludu l-impenji tagħhom fil-kampjonat fit-tieni post, b'distakk ta' żewġ punti minn Real Madrid.

Fi żmienu mal-klabb huwa fforma koppja offensiva mal-attakkant Serb Darko Kovačević, tant li l-ġurnalist sportiv Phil Ball tahom il-laqam ta' "Iż-żgħir u l-kbir", bħala referenza għad-differenza fit-tul taż-żewġ plejers.

Fis-16 ta' Mejju 2006, qabel ma ngħaqad ma' Villarreal, Nihat iffirma kuntratt ta' ħames snin.

Fl-ewwel staġun mal-klabb ftit li xejn kien involut minħabba xi problemi fiżiċi li tappnulu l-istaġun.

Però, l-istaġun segwenti kien fundamentali għat-tim hekk kif fil-kampjonat skorja 18-il gowl bit-tim jagħlaq l-istaġun fit-tieni post tal-klassifika.

L-aħħar staġun tiegħu mal-Villarreal reġa' kien staġun imtappan bil-problemi fiżiċi fejn fid-dsatax-il dehra li għamel ma skorja l-ebda gowl.

Nhar is-27 ta' Ġunju 2009, Nihat irritorna lura t-Turkija fejn iffirma mat-tim ta' Beşiktaş għal erba' snin.

Nhar it-18 ta' Mejju 2011, Beşiktaş ħassru l-kuntratt ta' Nihat.

F'Ottubru tas-sena 2000 waslet l-ewwel dehra mat-tim nazzjonali tat-Turkija għal Nihat kontra l-Iżvezja.

Man-nazzjonal Torka hu pparteċipa fit-Tazza tad-Dinja 2002, liema kompetizzjoni rat lit-tim jispiċċa fit-tielet post. Matul dan it-turnew, l-uniċi dehriet tiegħu kienu bħala sostitut fid-79 minuta għal Yıldıray Baştürk kontra l-Kosta Rika fil-fażi tal-gruppi, u dehra oħra bħala sostitut kontra l-Ġappun fil-fażi tal-aħħar sittax.

Hu ħa sehem ukoll fil-Kampjonati Ewropej 2008, fejn fit-tielet logħba minn Grupp A Nihat skorja darbtejn kontra r-Repubblika Ċeka fejn f'temp ta' kwarta l-iskor inqaleb minn 0–2 minn taħt għal 3–2 favur it-Tork (bil-gowl l-ieħor jasal minn Arda Turan).

Din ir-rebħa wasslet għall-kwalifikazzjoni għar-rawnd suċċessiv għad-danni tal-istess Ċeki.

Beşiktaş


Yıldıray Baştürk

Yıldıray Baştürk

Yıldıray Baştürk (Herne, 24 ta' Diċembru 1978) huwa plejer tal-futbol Tork, imwieled Ġermaniż, li riċentament kien jilgħab mat-tim ta' Blackburn Rovers fil-Premier League Ingliż.

Iben ta' minatur, Baştürk beda l-karriera fid-dixxiplina tal-futbol ma' Sportfreunde Wanne-Eickel.

Bħala żagħżugħ, Baştürk lagħab ma' Wattenscheid 09 waqt li d-debutt fl-ogħla diviżjoni Ġermaniża wasal mar-rivali tal-belt VfL Bochum, fejn magħhom lagħab fit-Tazza UEFA.

Ma' Bayer Leverkusen, li kien ingħaqad magħhom fl-2001, gawda minn aktar suċċess.

Baştürk u Leverkusen spiċċaw it-tieni fil-kampjonat Ġermaniż waqt li tilfu l-finali tat-Tazza Ġermaniża u l-finali tal-UEFA Champions League 2002.

F'Lulju tal-2004 hu ngħaqad ma' Hertha BSC fejn baqa' magħhom sal-2007 sakemm il-kuntratt tiegħu mal-klabb skada.

Fit-28 ta' Mejju, 2007, Baştürk issieħeb maċ-ċampjins Ġermaniżi ta' VfB Stuttgart.

Nhar is-27 ta' Lulju, 2010, ġie mħabbar li Baştürk qabel li jingħaqad mat-tim ta' Blackburn Rovers mingħand Stuttgart f'kuntratt sa tmiem l-istaġun, wara li l-kuntratt tiegħu ma' Stuttgart ġie mħassar.

Baştürk iddebutta mill-ewwel minuta fil-konfront kontra Wolverhampton Wanderers tal-24 ta' April, 2010.

Madanakollu, din kellha tkun l-ewwel u l-aħħar dehra tiegħu mal-klabb hekk kif fl-aħħar tal-istaġun, hekk kif il-kuntratt tiegħu kien skada, hu ma ġiex offrut estensjoni tal-kuntratt mar-"Rovers".

Hu ddebutta mat-tim nazzjonali fl-1998, fejn kien parti mill-iskwadra Torka li spiċċat it-tielet fit-Tazza tad-Dinja 2002.

Wara li tħalla barra mil-lista ta' 23 plejer għall-Kampjonati Ewropej 2008, hu stqarr li ma kienx se jilgħab aktar mat-tim nazzjonali sakemm jibqa' kowċ Fatih Terim.


San Ġennaru

San Ġennaru

San Ġennaru (Caroniti, 272 – Pozzuoli, 19 ta' Settembru 305) kien Isqof ta' Benevento, fl-Italja, li skond it-tradizzjoni, fi żmien il-persekuzzjoni ta' Djoklezjanu miet martri flimkien ma' sitta oħra fosthom id-Djaknu u l-Lettur tiegħu, billi wara li kkundannawhom għall-mewt, tefugħom lill-iljuni fl-amfiteatru ta' Pozzuoli, fis-sena 305, iżda peress li l-iljuni ma missewhomx, qatluhom bil-qtugħ tar-ras.

San Ġennaru huwa l-Patrun ewlieni ta' Napli, li fil-Katidral t'hemm jinsab demm magħqud, li t-tradizzjoni tgħid li huwa tal-qaddis u li jinħall tliet darbiet f'sena.

Dan id-demm magħqud li hu miżmum f'kunjett issiġillat, jinħall tliet darbiet fis-sena waqt ċerimonja solenni mmexxija mill-Kardinal ta' Napli u li għaliha n-Naplitani jattendu bi ħġarhom:

Skond il-leġġenda, dan id-demm inħall għall-ewwel darba fi żmien Kostantinu, meta l-isqof trasferixxa l-fdalijiet tal-qaddis mill-Agro Marciano, fejn kienu midfun, sa Napli.

Matul it-traġitt ħarġet Ewsebja bid-demm tal-qaddis: u kif il-kranju tal-qaddis ġie bi drittu, id-demm inħall.

Iżda storikament, l-ewwel darba li tissemma r-relikwja tad-demm ta' San Ġennaru huwa fl-1389, meta fis-17 t'Awwissu, id-demm inħall "qisu kien ħiereġ mill-korp tal-qaddis dakinhar stess".

Jekk id-demm jinħall, dan jitqies min-Naplitani bħala riżq tajjeb, filwaqt li jekk ma jinħallx, jibdew jibżgħu minn xi traġedja li tkun għadha ġejja.

Meta d-demm jinħall, il-Kardinal jerfa' t-teka, u jdawwarha minn naħa għal oħra biex juri li nħall u l-fidili jersqu biex ibusuha.

Il-Knisja Kattolika ma tqisx il-likwefazzjoni tad-demm bħala miraklu bħala ""un fatto mirabolante ritenuto prodigioso dalla tradizione religiosa popolare, essendo impossibile, allo stato dell'attuale conoscenza dei fatti, un giudizio scientifico attestante la non spiegabilità scientifica del fenomeno della liquefazione"."

L-ewwel analiżi xjentifika, imsejħa spettroskopika, saret mill-professuri Sperindeo u Januario fl-1902 u sabet li hu emoglobina, jiġifieri demm.

L-istess esperiment sar l-aħħar fl-1988 u reġa' kien konfermat li hu demm.

Iċ-CICAP, grupp ta' xjenzati tal-"Comitato Italiano per il Controllo delle Affermazioni sul Paranormale", issostni li b'sustanza tissotropika magħmula minn sustanzi ta' dik l-epoka tista' ġġib l-istess effetti tad-"demm" ta' San Ġennaru.


Gelson Fernandes

Gelson Fernandes

Gelson Tavares Fernandes (Praia, 2 ta' Settembru 1986) hu plejer tal-futbol Żvizzeru li attwalment jinsab jilgħab ma' Eintracht Frankfurt fil-Ġermanja.

Imrobbi mat-tim ta' Sion, hu ddebutta mal-ewwel tim fl-2004 fejn waqt it-tliet snin li dam mal-klabb sal-2007 irnexxielu jirbaħ Tazza Żvizzera fl-2006.

Fl-14 ta' Lulju, 2007, Fernandes iffirma ma' Manchester City għal somma mhux magħrufa, mifhuma li hi madwar €6 miljun.

Wara l-firma tiegħu, il-kowċ Sven-Göran Eriksson ikkumenta fuq kif li hu kien jara lil Fernandes bħala "l-aqwa plejer żgħażugħ fl-Iżvizzera".

Id-debutt mas-"Citizens" wasal f'pari ta' mingħajr gowls kontra Portmsouth.

L-ewwel gowl tiegħu mal-klabb il-ġdid wasal fir-rebħa ta' 2–0 kontra Newcastle United nhar it-2 ta' Jannar, 2008, 40 sekonda biss wara li kien daħal bħala sostitut għal Stephen Ireland.

It-tieni gowl tiegħu wasal f'okkażjoni negattiva, fit-telfa ta' 3–1 kontra Arsenal.

Fil-bidu tal-istaġun 2008–09, Fernandes biddel in-numru tal-flokk minn 28 għal 19.

Minkejja li skorja żewġ gowls matul l-istaġun, Fernandes kellu sena diżappuntanti hekk kif taħt il-kowċ il-ġdid Mark Hughes sab spazju biss bħala sostitut.

Fid-9 ta' Lulju, 2009, ġiet ikkonfermata li hu għadda mit-testijiet mediċi u kien issieħeb għas-somma ta' £2 miljun ma' Saint-Étienne.

Hu ffirma kuntratt ta' sentejn u ddebutta fit-telfa ta' 2–0 kontra Nice tat-8 ta' Awwissu, 2009.

Matul is-suq tat-trasferimenti tas-sajf tal-2010, wara sena biss mal-klabb Franċiż, it-tim ta' Chievo ikkonfermaw li kienu ġabu lill-plejer abbażżi ta' self sal-aħħar tal-istaġun.

Fernandes iddebutta mat-tim nazzjonali Żvizzeru kontra l-Olanda fit-22 ta' Awwissu, 2007.

Minn dakinhar baqa' figura regulari mat-tim nazzjonali.

Hu lagħab fit-tliet partiti tat-tim waqt il-Kampjonati Ewropej 2008.

Nhar it-28 ta' Marzu, 2009, Fernandes skorja l-ewwel gowl tiegħu fuq livell internazzjonali fir-rebħa ta' 2–0 fuq il-Moldova.

It-tieni gowl wasal fuq palk iktar prestiġjuż, hekk kif skorja l-gowl tar-rebħa kontra Spanja fl-ewwel logħba mill-gruppi tat-Tazza tad-Dinja 2010.


Tranquillo Barnetta

Tranquillo Barnetta

Tranquillo Barnetta (St. Gallen, 22 ta' Mejju 1985) hu plejer tal-futbol Żvizzeru li jilgħab bħala midfilder ma' St. Gallen u mat-tim nazzjonali Żvizzeru.

Minkejja li għandu oriġini Taljani (il-ġenituri tiegħu ġejjin mill-provinċja ta' Bergamo), minn dejjem kien joqgħod l-Iżvizzera.

Barnetta beda l-karriera tiegħu mal-klabb lokali ta' St. Gallen, u nxtara f'Jannar tal-2004 mill-klabb Ġermaniż ta' Bayer Leverkusen.

Fl-ewwel staġun fil-Ġermanja, ġie msellef lil Hannover 96, u rritorna lura f'Marzu tal-2005.

Il-perjodu ma' dan il-klabb kien wieħed sfortunat hekk kif sofra minn problemi fil-ligamenti waqt logħba internazzjonali kontra l-Iżrael, li ħallietu sitt xhur barra mill-azzjoni.

Wara prestazzjonijiet konviċenti matul it-Tazza tad-Dinja li saret il-Ġermanja, Barnetta sar regulari fl-iskwadra ta' Bayer.

Matul is-sajf 2009 kien hemm xniegħat li seta' jitlaq jitlaq minn ma' Bayer speċjalment bil-wasla ta' Toni Kroos taħt self.

Madanakollu, matul l-istaġun 2009–10 reġa' kiseb il-forma tiegħu u kkontribwixxu mhux ftit għal perjodu imbatibbli tat-tim fl-ewwel nofs tal-istaġun.

Barnetta ġie msejjaħ fost l-iskwadra għall-Kampjonati Ewropej 2004 imma ma lagħab l-ebda logħba.

Matul it-Tazza tad-Dinja 2006, hu skorja t-tieni gowl tal-Iżvizzera fil-konfront mirbuħ kontra t-Togo, però falla penalty waqt l-għoti tal-penalties kontra l-Ukrajna li spiċċaw 3–0 favur dawn tal-aħħar u suċċessivament fisser eliminazzjoni għat-tim Żvizzeru.

Hu kien parteċipi fil-fażi ta' kwalifikazzjoni għat-Tazza tad-Dinja 2010, fejn pajjiżu għaddew għall-fażi finali bħala l-ewwel mill-grupp.


Premier League Malti 2010–11

Premier League Malti 2010–11

L-istaġun 2010–11 tal-BOV Premier League kien is-96 wieħed tal-Premier League Malti, l-ogħla diviżjoni fil-futbol Malti.

L-iskeda tal-logħob inħarġet fl-24 ta' Awwissu, 2010.

L-istaġun infetaħ b'żewġ logħbiet fit-12 ta' Settembru 2010, u ntemm fis-7 ta' Mejju 2011.

Birkirkara kienu d-difensuri tat-titlu wara r-rebħ tat-tielet titlu tagħhom fl-istaġun preċedenti.

Valletta ġew inkurunati ċampjins għall-20 darba fl-istorja bir-rebħa ta' 1–0 kontra Marsaxlokk nhar is-17 ta' April, 2011, bi tliet logħbiet oħra x'jintlagħbu.

Dan għamluh billi baqgħu mhux megħluba matul l-istaġun kollu.

Għal dan l-istaġun, il-Kunsill tal-MFA approva proposta fejn kull klabb jista' jirreġistra ammont mingħajr limitu ta' plejers li ġejjin mill-Unjoni Ewropea, u erbgħa li huma ġejjin minn pajjiżi mhux fl-UE.

Waqt il-logħob kompetittiv, klabb jista' jiskjera sa mhux iktar minn erba' plejers barranin, kemm dawk li ġejjin minn pajjiż fl-UE u anki dawk li mhumiex.

Fost l-ewwel ħdax tat-tim, minimu ta' sebgħa jridu jkunu ""home grown"", jiġifieri li plejer ikunu ilu ma' tim Malti għal tliet snin taħt il-21 sena.

Minkejja proposti għal format ġdid tal-kampjonat, ma sar xejn f'dan ir-rigward.

Għal dan l-istaġun ukoll ġiet introdotta skema ġdida tal-prezz għad-dħul fil-partiti tal-kampjonat domestiku.

Nhar it-13 ta' Jannar, 2011, waqt lagħa tal-Kunsill tal-MFA ġiet approvata l-proposta li l-kampjonat jikber għal tnax-il tim, minflok għaxra.

Il-bdil fir-regolamenti se jiġi fis-seħħ mill-istaġun 2011–12, fejn b'riżultat t'hekk għal dan l-istaġun tim wieħed biss se jiġi relegat għall-Ewwel Diviżjoni.

Timijiet promossi mill-Ewwel Diviżjoni 2009–10

Total ta' għaxar timijiet se jikkompetu f'dan l-istaġun.

Marsaxlokk u Vittoriosa Stars, li kienu mistennija jilgħabu f'din id-diviżjoni s-sena l-oħra imma ġew relegati minħabba każijiet ta' korruzzjoni, ġew promossi mill-Ewwel Diviżjoni.

Min-naħa l-oħra, Dingli Swallows u Msida Saint-Joseph ġew relegati għall-Ewwel Diviżjoni wara li temmew l-istaġun fil-Premier League bħala l-aħħar tnejn rispettivament fir-"relegation pool".

Attwalment, Sliema Wanderers iżommu r-rekord tal-aktar preżenzi fl-ogħla diviżjoni b'90 staġun (2010–11 mhux inkluż).

Huma biss ftit grawnds li għandhom l-infrastruttura neċessarja sabiex jospitaw fihom logħbiet tal-Premier League.

Dawn huma l-Grawnd Nazzjonali ta' Ta' Qali u s-Centenary Stadium ġewwa Ta' Qali, il-Victor Tedesco Stadium fil-Ħamrun u l-Hibernians Ground ġewwa Raħal Ġdid.

Barra dawn, kull tim huwa assenjat grawnd fejn jista' jitħarreġ.

L-ewwel sitt timijiet mill-ewwel fażi kkwalifikaw għaċ-Champions Pool, bl-aħħar erba' timijiet jitpoġġew fir-Relegation Pool.

Il-punti miksuba fl-ewwel rawnd ġew sussegwentament maqsumin min-nofs.


René Adler

René Adler

René Adler (Leipzig, 15 ta' Jannar 1985) huwa plejer tal-futbol Ġermaniż li jilgħab bħala gowler ma' Hamburger u mat-tim nazzjonali Ġermaniż.

Ta' sitt snin beda jilgħab mat-tim ġovanili ta' VfB Leipzig.

Wara disa' snin, Adler issieħeb fi ħdan is-sistema ġovanili ta' Bayer Leverkusen fejn magħhom lagħab fir-Regionalliga.

Id-debutt mal-ewwel tim wasal fil-25 ta' Frar, 2007, kontra t-tim l-ewwel post fil-klassifika Schalke 04.

B'Hans-Jörg Butt sospiż, Adler għen mhux ftit lit-tim biex jirbaħ 1–0, u b'hekk temm ir-rekord ta' tlettax-il logħba ta' inbattibilità għal Schalke.

Għaxart ijiem wara d-debutt tiegħu, waslet ukoll l-ewwel dehra f'kompetizzjoni Ewropea li seħħet fit-Tazza UEFA kontra RC Lens.

Fl-istaġun 2007–08 sar l-ewwel għażla bejn il-lasti għat-tim Ġermaniż u fl-aħħar tal-istaġun ġie nominat ""L-aqwa gowlkiper tal-Bundesliga"".

Mal-iskadenza tal-kuntratt tiegħu fl-2012, Adler ingħaqad ma' Hamburger SV.

Adler lagħab total ta' erba' logħbiet mat-tim nazzjonali ta' taħt il-21 sena tal-Ġermanja, gwidata minn Dieter Eilts.

Fl-2008, ġie msejjaħ fost l-iskwadra tal-kbar għall-Kampjonati Ewropej 2008.

Wara l-irtirar ta' Jens Lehmann u l-mewt għall-għarrieda ta' Robert Enke, hu sar l-ewwel għażla tat-tim matul il-fażi ta' kwalifikazzjoni għat-Tazza tad-Dinja.

Id-debutt wasal fil-11 ta' Ottubru 2008, f'logħba ta' kwalifika għat-Tazza tad-Dinja tal-FIFA 2010 kontra r-Russja.

Għat-Tazza tad-Dinja ġewwa l-Afrika t'Isfel, hu kien mistenni li jkun l-ewwel għażla, però kellu jirtira mill-iskwadra minħabba uġigħ fil-kustilji.


Vinċenz de Paul

Vinċenz de Paul

San Vinċenz de Paul (Landes, 24 ta' April 1581 – 27 ta' Settembru 1660) kien qassis Kattoliku iddedikat għas-servizz tal-foqra.

Vinċenz de Paul twieled f'Pouy, qrib il-muntanji Pirinej, f'Landes, il-Gaskonja fi Franza, f'familja ta' seba' aħwa.

Il-ġenituri tiegħu kellhom razzett żgħir li minnu kienu jaqilgħu l-għixien tagħhom.

Meta l-missier ra li ibnu Vinċenż kellu xeħta għall-istudju, iddeċieda li jedukah, u bagħtu jistudja f'kulleġġ immexxi mill-Franġiskani.

Meta Vinċenz kien qed jistudja, laqa' talba ta' wieħed sinjur mid-distrett biex ikun l-għalliem privat ta' uliedu.

Hekk ma baqax iktar ta' piż finanzjarju fuq il-familja.

Fl-1596 Vinċenz daħal l-Università ta' Toulouse biex jistudja l-filosofija u t-teoloġija.

Fl-1600, meta kellu biss 19-il sena, sar saċerdot u baqa' jistudja sal-1605, meta miet missieru u l-familja tiegħu ġiet daharha mal-ħajt.

Vinċenz fetaħ skola privata imma mingħajr wisq suċċess u ntela' b'ħafna djun.

F'Lulju telaq għal vjaġġ fuq il-baħar minn Marsilja għal Narbona, probabilment biex jaħrab mid-debituri tiegħu.

Waqt dan il-vjaġġ, pirati Torok qabżu fuq il-ġifen tiegħu, u ħaduh ilsir f'Tunes.

Hemm dam madwar sentejn u qeda tliet sidien bħala lsir, l-aħħar wieħed kien patri apostata, kien ċaħad il-fidi Nisranija u sar Mislem, għall-flus.

Bl-eżempju tal-ħajja tajba tiegħu Vinċenz ħajru jerġa jsir Nisrani, u flimkien miegħu ħarab minn Tunes fuq dgħajsa.

Wara li għamel sena Ruma huwa rritorna Franza fl-1607.

Mar Pariġi u hemm iltaqa' ma' Monsinjur Pierre de Berulle li wara nħatar Kardinal, u fuq il-parir tiegħu sar Kappillan ta' Clinchy, raħal żgħir qrib il-belt, fl-1611.

Fl-istess waqt kien ukoll kappillan tar-Reġina Margerita ta' Valois, u għalliem privat ta' wlied il-Konti de Gondi li kien Ġeneral tax-xwieni kollha ta' Franza.

De Berulle kien influwenza pożittiva fuq Vinċenz u ffurmah fi spiritwalità profonda.

Milqut mill-ħajja ta' talb ta' uħud mill-parruċċani tiegħu, fl-1617 Vinċenz ta lilu nnifsu għat-tagħlim u beda jipprietka l-missjonijiet.

Darba meta kien f'raħal, sama' l-aħħar qrara ta' wieħed fqir qabel miet, u ntebaħ kemm il-fqar ta' Franza kellhom bżonn min jieħu ħsiebhom.

Minn dak in-nhar intefa' b'ruħu u b'ġismu jaħdem għall-fqar, fil-ħabsijiet, fl-isptarijiet u fost l-ilsiera tax-xwieni.

Fl-1619 inħatar uffiċjalment bħala Kappillan tal-ilsiera tax-xwieni.

Fl-1625 waqqaf il-"Kongregazzjoni tal-Missjoni" li l-membri tagħha saru magħrufa bħala l-"Lazzaristi" minħabba li l-kunvent li kien qed iservi saru bħala d-Dar Ċentrali kien iġib l-isem ta' San Lazzru, "Saint Lazare", f'Pariġi.

Bil-għajnuna ta' Santa Louise de Marillac waqqaf il-"Kongregazzjoni tas-Sorijiet tal-Karità" li l-"kappella tagħhom kienet il-knisja parrokkjali u l-kunvent tagħhom kien fis-swali tal-morda fl-isptarijiet u fit-toroq mal-fqar".

Bil-għajnuna tal-membri ta' dawn il-kongregazzjonijiet huwa waqqaf orfanatrofji għas-subien u għall-bniet, sptarijiet, djar għall-kura tal-mard tal-moħħ, u rnexxielu jifdi iktar minn 1,200 ilsir f'Tunes u fl-Alġier.

Kien bniedem li jġib il-ferħ kull fejn jersaq.

Kien sensittiv ħafna għall-bżonnijiet tal-oħrajn.

Iżda kif jgħid hu stess kellu jissielet bis-sħiħ biex jirbaħ it-temperament supperv, żorr u aħrax li kellu.

San Vinċenz de Paul miet fis-27 ta' Settembru 1660.

Papa Benedittu XIII iddikjarah Beatu fl-1729.

Tmien snin wara, Papa Klement XII ikkanonizzah.

Fl-1885, Papa Ljun XIII għamlu Patrun tal-Istituzzjonijiet tal-Karità tal-Knisja.

Qalbu għadha intatta, u qiegħda f'relikarju fil-kappella tad-dar ġenerali tas-Sorijiet tal-Karità f'Pariġi.

San Vinċenz huwa wkoll il-qaddis patrun tal-Madagascar, tat-tfal abbandunati, tal-iltima, tal-infermieri, tal-iskjavi, u tal-ħabsin.

Fil-Bażilika ta' San Pietru fil-Vatikan, tinsab statwa ġganteska tiegħu tirrappreżenta lil "missier il-foqra", xogħol l-iskultur Pietro Bracci, u ilha hemm sa mill-1754.

Il-Knisja Kattolika tagħmel it-tifkira tiegħu nhar is-27 ta' Settembru.

San Ġorġ Preca kien familjari ħafna mal-kitbiet spiritwali ta' San Vinċenz de Paul.


Ġlormu

Ġlormu

San Ġlormu (347-430) kien saċerdot Nisrani u wieħed mis-Santi Padri, imsejħin Apoloġisti.

Magħruf l-aktar għat-traduzzjoni tal-Bibbja għal-Latin imsejħa il-Vulgata.

Bin Ewsebju, Nisrani konvint, Ġlormu twieled fil-belt żgħira mdawra bis-swar ta' Stridonja, bejn id-Dalmazja u l-Pannonja, forsi ħdejn Ljubljana tal-lum.

Meta kellu madwar 29 sena, il-Goti qerdu l-belt ta' Stridonja.

Huwa rnexxielu jagħmel kemm ħbieb kif ukoll għedewwa fil-bliet tal-qrib ta' Akwilea u Konkordja.

Ħuh Pawlinjanu u oħtu, it-tnejn iżgħar minnu, qabdu bħalu l-ħajja monastika.

Missieru Ewsebju kien Nisrani ta' tjieba kbira.

Kien missieru stess missieru li tah l-ewwel edukazzjoni, iżda wara ddependa ħafna mill-benefatturi tiegħu biex kompla javvanza fl-istudji tiegħu.

Qrib is-snin 360-367 hu mar Ruma u hemmhekk studja l-grammatika u wara r-retorika.

Hu jgħid li s-surmast tiegħu kien Elio Donatu, imma l-kitbiet tiegħu juru li kien midħla sewwa ta' Ċiċerun u ta' Virġilju.

F'Ruma wkoll beda jitgħallem il-Grieg, imma mbagħad ipperfezzjona ruħu f'din il-lingwa meta mar fil-Lvant.

Fil-fatt hu qatt ma rnexxielu jitgħallem il-letteratura klassika Griega.

F'żgħożitu, meta hu kien għadu mhux mgħammed, stinka biex jitgħallem l-elementi bażiċi tal-filosofija, imma qatt ma mexa ħafna 'l quddiem fiha.

Jingħad li qabel ma tgħammed Ġirolmu għadda xi żmien fin-namur ma' diversi xebbiet, iżda fl-istess żmien kellu xi ħbieb kompatrijotti tiegħu, bħal Bonosu, Rufinu u Eljodoru, li kienu jmorru miegħu kull nhar ta' Ħadd biex iżuru l-oqbra tal-Appostli u tal-martri.

Kien f'din l-istess belt ta' Ruma li Ġirolmu tgħammed.

Wara dan mar sa Treviri (Treves) fuq il-Moselle, mhux bogħod mill-fruntiera bejn il-Ġermanja u Franza, bil-ħsieb li jsib xortih f'din il-belt imperjali.

Bla ma stenna, iżda, sab ruħu f'ambjent li kien iħajjar lil dak li jkun għall-ħajja monastika ta' stil Orjentali, li hawnhekk kienet fl-aqwa tagħha.

Hawn ukoll għamel xi żmien jikkopja x-xogħlijiet ta' Ilarju ta' Poitiers.

Qrib is-sena 370 Ġirolmu reġa' lura lejn Stridonja ma' xi ħbieb tiegħu, bħal Bonosu, Rufinu, Evagriju, Eromazju u Eljodoru, u għex magħhom ħajja rtirata taħt id-direzzjoni tal-Isqof Valerjanu ta' Akwilea.

Ġirolmu ddeskriva din il-ħajja monastika bħala ħajja tant armonika li kien iħossha daqs li kieku kienet 'kor tal-henjin'.

Imma din l-'hena' nbidlet malajr f'ħajja ta' tilwim bejn il-ħbieb, l-aktar minħabba l-lingwaġġ aħrax li kien juża ma' ħbiebu l-istess Ġirolmu li kien għadu qed jesperimenta fl-axxetiżmu nisrani.

Imma t-tilwim kellu wkoll l-aspett tajjeb għax Ġirolmu u sieħbu Rufinu qatgħuha li jmorru f'pellegrinaġġ qaddis biex jesperimentaw il-ħajja monastika fl-Orjent.

Evagriju, min-naħa tiegħu, qatagħha li jerġa' lura lejn Antijokja pajjiżu.

Dan kien fis-sena 373.

Ġirolmu x'aktarx li vvjaġġa miegħu u flimkien għaddew mill-Kappadoċja u minn Antijokja.

Ġirolmu qatta' xi żmien fid-deżert ta' Kalcide, fis-Sud ta' Aleppo fis-Sirja.

Hemmhekk kien hemm wieħed Lhudi li kien ikkonverta għall-Kristjaniżmu u li beda jgħallmu l-ilsien tiegħu.

Kien hawnhekk li Ġirolmu beda t-tieni novizzjat tiegħu fl-eremitaġġ.

Hekk kif bdieh hu sejjaħ lil ħbiebu biex jissieħbu miegħu fid-deżert, imma fil-fatt irnexxielu jdum hemm inqas minn sentejn, jiġifieri mis-sena 375 sas-sena 377.

Dan kollu minħabba l-fatt li l-kultura Rumana ta' Ġirolmu kienet għal kollox differenti minn dik tal-eremiti Griegi Orjentali.

Minħabba f'hekk qamu ħafna kontroversji bejn Ġirolmu u l-eremiti tal-post.

Ġirolmu tant kien ċert mill-fidi Rumana tiegħu li lanqas biss kien jiġih f'rasu li jipprova jifhem il-fidi ortodossa tagħhom.

F'dan iż-żmien Antijokja kienet tbaqbaq bix-xiżma.

Evagriju, wieħed mill-ħbieb ta' Ġirolmu, ingħaqad mal-grupp li kien tbiegħed mit-tagħlim tal-Konċilju ta' Niċea.

Kien f'dan l-ambjent, u wara l-esperjenza tal-eremitaġġ ta' Kalcide, li Ġirolmu aċċetta li jkun ordnat saċerdot mill-Isqof Pawlinu li ma kellux komunità lil min jaqdi minħabba li kien qed imexxi grupp żgħir ultraniċen (jiġiferi li kien tbiegħed mit-tagħlim ta' Niċea).

L-esperjenza tad-deżert serviet ta' ħafna ġid għal Ġirolmu.

Min-naħa hu ħa ċerta spiritwalita', u mill-oħra tħarreġ fil-Grieg u fil-Lhudi, żewġ lingwi li kellhom jgħinuh ħafna iżjed 'il quddiem.

Fl-istess żmien Rufinu mar u baqa' l-Eġittu, filwaqt li Bonosu mar jgħix bħala eremita fil-gżira ta' Illirja.

Fiż-żmien li għadda fid-deżert ta' Kalċide, Ġirolmu kellu 'viżjoni' li fiha hu deher quddiem it-tribunal ta' Kristu u kien akkużat li baqa' iktar Ċiċeronjan milli Nisrani.

Hu nstab ħati ta' din l-akkuża u kien imsawwat ħafna drabi bil-frosta.

Hu semma din il-ġrajja liż-żagħżugħa Ewstokjo fl-Ittra 22, 30 bil-ħsieb li jħajjarha tiddedika ruħha għall-istudju tal-Bibbja.

Minkejja din il-kriżi psikoloġika li għadda minnha, Ġirolmu baqa' xorta waħda jdaħħal fil-kitba u fid-diskorsi tiegħu siltiet mill-awturi klassiċi pagani.

Iktar tard hu kellu kontroversja ma' Rufinu, u dan semmielu l-frugħa tal-'viżjoni'.

Il-Knisja ta' Antijokja f'dak iż-żmien kienet maqsuma f'żewġ partiti, imma l-eseġeżi baqgħet tiżviluppa bla tbatija fiż-żewġ fergħat.

L-Isqof Melezju kellu koadjutur jismu Dijodoru li wara sar Isqof ta' Tarsu.

Dan waqqaf l-iskola Antijokena imma, minħabba li kien membru tal-partit oppost, Ġirolmu tah il-ġenb.

Minflok Ġirolmu kien imur għal-lezzjonijiet tal-eseġeżi għand wieħed jismu Apollinar ta' Laodiċea, ħabib kbir tal-Isqof Pawlinu, li d-duttrina tiegħu dwar l-Inkarnazzjoni ġa kienet qed issir suspettuża imma kien għadu ma qatax għal kollox l-irbit mal-Knisja Kattolika.

Qrib is-sena 380 l-Isqof Pawlinu mar Kostantinopli għand l-Imperatur il-ġdid Teodosju biex dan jagħraf l-awtorita' tiegħu bħala isqof.

L-Isqof Melezju kien qed jixjieħ, imma ma rriżenjax.

Imbagħad ġara li Pawlinu, flimkien mal-protettur tiegħu Epifanju ta' Ċipru u s-segretarju tiegħu Ġirolmu, mar Ruma sabiex jitlob l-għajnuna tal-Papa Damasu (366-383).

Meta waslu Ruma l-Papa, li kien qrib it-tmenin sena ried il-paċi, u għalhekk ħatar lil Ġirolmu bħala s-segretarju tiegħu.

Waqt li kien Ruma Ġirolmu wessa' l-appostolat tiegħu hekk li daħal fis-salotti tal-aristokrazija femminili, fid-dar tar-romol Marcella u Pawla, omm ix-xbejba Ewstokjo.

Hawnhekk ukoll Ġirolmu sab rabbi li beda jgħallmu Lhudi aktar avvanzat u tah ukoll ħafna kotba fuqiex jistudja.

B'hekk Ġirolmu seta' jsaħħaħ il-gruppi bibliċi tiegħu u jgħallem il-Lhudi bażiku lil dawn in-nisa benefatturi tiegħu.

Fl-istess żmien fil-Belt Eterna kien hemm propaganda qawwija ta' ħajja axxetika minn gruppi opposti li kienu dejjem lesti biex jikkritikaw u jniggżu lil xulxin.

Hekk nibtu ħafna disputi brillanti bejn mexxejja ta' gruppi opposti, ittri devoti li juru livell għoli fl-istudju bibliku u axxetiku, u kitbiet satiriċi minn diversi membri tal-kleru.

Ġirolmu kien imdaħħal f'dan kollu u sab ruħu f'karriera eċċezzjonali.

Minħabba dan hu daħħal f'rasu li wara l-Papa Damasu I bilfors kien se jkun hu s-suċċessur tiegħu.

Fil-fatt f'Diċembru tas-sena 384 kien hemm l-elezzjoni tal-Papa l-ġdid u ntgħażel il-Papa Siriċju (384-399).

Ġirolmu ried l-art tibilgħu.

Meta sab ruħu mdawwar minn nies li kienu kontra tiegħu, fis-sajf tas-sena 385 hu farfar it-trab minn mas-sandli tiegħu kontra l-belt li kienet tant ostili għalih u kontra 's-senat tal-Fariżej' li kellu l-kuraġġ jikkalunjawh minħabba l-ħbiberija li kellu mal-aristokrazija femminili ta' Ruma.

Ftit wara li Ġirolmu telaq minn Ruma, telqu wkoll Pawla u bintha Ewstokjo li mbagħad laħquh f'Reggio Calabria.

Minn hemm marru flimkien sa Ċipru fejn qagħdu għand Epifanju ta' Salamina li kien ħabib tagħhom.

Wara marru Antijokja u qagħdu għand Evagriju, ħabib antik ta' Ġirolmu.

Aktar tard telqu lejn l-Eġittu fejn il-matruna Pawla tat xi flus lir-reliġjużi ta' hemm wara li ħallewha 'dduq il-ġenna tal-eremiti' Eġizzjani.

Fl-istess okkażjoni Ġirolmu ġie f'kuntatt mal-injożi Oriġenista jew l-għarfien tal-misteri spiritwali li kellu Didimu l-Għami taħt l-influwenza tat-tagħlim ta' Oriġene.

Fis-sajf tas-sena 386 twaqqfet komunità axxetika għall-irġiel u oħra għan-nisa f'Betlehem taħt id-direzzjoni spiritwali ta' Ġirolmu.

Huma kienu 'l bogħod kemm mill-istorbju tal-belt ta' Ġerusalemm u kemm mill-Għolja taż-Żebbuġ fejn kien hemm il-komunita' axxetika ta' Rufinu u dik tan-nisa li magħhom kienet tgħix il-benefattriċi tiegħu Melanja.

Jidher li Ġirolmu fittex li fil-komunitajiet tiegħu tal-irġiel u tan-nisa jkun hemm l-ispiritwalita' ta' Oriġene.

Il-monasterju tan-nisa baqa' jitmexxa tista' tgħid għal kollox bil-mentalita' Rumana.

Fil-fatt il-monasteru kien maqsum fi tliet klassijiet ta' reliġjużi, skont il-klassi soċjali li minnha kienu ġejjin il-membri femminili.

Barra minn dan kellhom foresterija biex iżommu hemm il-pellegrini u l-mistednin tagħhom.

Ftit 'il bogħod mill-monasterju ta' Ġirolmu kien hemm il-biblioteka eċċezzjonali ta' Ċesarija, li kienet twaqqfet minn Oriġene u wara miżjuda b'ħafna manuskritti oħra minn Ewsebju.

Fil-komunità ta' Ġirolmu f'Betlehem kien hemm ħafna attività letterarja.

Kien hemm traduzzjonijiet tal-kotba tal-Bibbja, adattamenti ta' studji eseġetiċi, kif ukoll il-kitba ta' rumanzi dwar il-ħajjiet ta' xi qaddisin li kienu jgħixu fil-monasteru.

Fl-istudji t-Testment il-Qadim kien jingħata aktar importanza mit-Testment il-Ġdid, u l-Lhudi aktar mill-Grieg.

Fil-bidu kienet tingħata ħafna importanza lill-istorja tal-Knisja, imma wara ftit din tista' tgħid li serviet biss għall-kitba tal-opra ta' Ġirolmu "L-Irġiel Magħrufa".

Kien jiġu wkoll diskussi suġġetti ta' attwalità, l-iktar taħt forma ta' polemika.

Fis-sena 393 wieħed jismu Atarbju beda jdur il-monasterji u jitlob lir-reliġjużi li jiffirmaw dikjarazzjoni kontra Oriġene li kien ilu mejjet mis-sena 253.

Ġirolmu qabad u ffirma, imma Rufinu ma ffirmax.

Imbagħad fil-festa tad-Dedikazzjoni tal-Qabar Imqaddes, f'Settembru tas-sena 393, Epifanju ta' Salamina għamel serje ta' omeliji u fl-aħħar, fir-rebbiegħa tas-sena 394, ordna lil Pawlinjanu, ħu Ġirolmu, biex jiddisprezza d-drittijiet tal-isqof tal-post.

Ftit wara ġiet l-iskomunika ta' Ġirolmu.

Fl-Għid tas-sena 397, wara li kien għamel penitenza u ta l-paċi lil Rufinu, Ġirolmu kien rikonċiljat mal-Knisja.

żgur li isem San Ġlormu jibqa' marbut mat-traduzzjoni tiegħu tal-Bibbja u l-istudju tagħha.

Ħbiebu nkoraġġewh biex jagħmel traduzzjoni mill-oriġinal tal-Iskrittura kollha, ħidma kbira li swietlu tlieta u għoxrin sena minn ħajtu u li diversi drabi kien se jaqta' qalbu minnha, iżda t-tenaċità tiegħu ta' studjuż għenitu biex iwassalha sa tmiem, xi ħaġa li ġrat ukoll lill-Professur Pietru Pawl Saydon li elf u ħames mitt sena wara daħal waħdu għall-istess biċċa xogħol meta qaleb l-Iskrittura mill-oriġinal għall-Malti.

Fis-seklu sittax, il-Konċilju ta' Trentu iddikjara l-Vulgata ta' Ġlormu bħala t-test Latin awtentiku tal-Knisja Kattolika.

Fis-sena 397 Santu Wistin kiteb ittra lil Ġirolmu u fiha faħħar it-traduzzjoni u l-eseġeżi tiegħu, ukoll jekk għamel hekk b'xi riserva.

Ġirolmu ma fehemx mill-ewwel x'importanza kellu dan l-isqof żagħżugħ.

Wistin reġa' kitiblu fis-sena 402 u Ġirolmu wieġeb bl-aħrax għal dak li seta' jara bħala kritika għax-xogħol tiegħu.

Wistin kien umli u ssaporta l-kliem aħrax ta' Ġirolmu.

Imma sa fl-aħħar huma għaqqdu l-forzi tagħhom kontra Pelaġju li kien l-għadu komuni tagħhom.

Fis-sena 399 miet il-Papa Siriċju u laħaq warajh Anastasju I (399-401) li wera ruħu favur Ġirolmu u mill-ġdid laqgħu tajjeb.

Ħames snin wara mietet Santa Pawla; Ġirolmu ħassha wisq it-telfa tagħha.

Imbagħad fl-24 ta' Awissu tas-sena 410 waqgħet Ruma.

Pelaġju ħalla l-Afrika u mar Ġerusalemm.

Fis-sena 414 Ġirolmu tkellem kontra tiegħu u minħabba f'hekk grupp ta' terroristi Pelaġjani sentejn wara ħarqulu l-monasteri tiegħu.

Fis-sena 417 il-Konċilju ta' Antijokja keċċa lil Pelaġju mill-Palestina.

San Ġirolmu li hu ġustament Duttur tal-Knisja speċjalment għal dik li hi xjenza Biblika.

Hu għamel użu tajjeb fil-kitba tiegħu kemm mill-ilsien Lhudi u kemm mill-Grieg li hu tgħallem sewwa, u għalhekk seta' jkollu kuntatt mal-kotba tal-Knisja Griega u mat-testi oriġinali tal-Iskrittura; dan hu vantaġġ għall-Knisja Latina.

Iżda baqa' tista' tgħid għomru kollu traduttur u mhux kittieb ta' xogħlijiet oriġinali.

Għalhekk hu ftit batut għal dak li hu indipendenza tal-ħsieb.

L-influwenza tiegħu fuq l-iżvilupp tat-teoloġiji ma kinitx kbira għax ma kienx ħassieb oriġinali bħal Santu Wistin u San Tumas t'Aquino.

Iżda ddefenda t-Tradizzjoni b'għerf kbir u kien difensur tal-awtorità tal-Knisja u tal-maġisteru.

Il-personalità tiegħu kienet verament tidher fil-kitbiet tiegħu u fl-istil qawwi tiegħu u kien surmast għall-proża nisranija futura.

San Ġirolmu miet qrib Betlhem fit-30 ta' Settembru tas-sena 419.

Fl-arti, San Ġlormu ħafna drabi huwa rappreżentat bħala wieħed mill-erba' Dutturi Latini tal-Knisja flimkien ma' Santu Wistin, Sant'Ambroġju u San Girgor il-Kbir.

Billi għal xi żmien kien Segretarju tal-Papa, jiġi raffigurat anakronistikament bl-ilbies ta' kardinal.

Anke meta jitpinġa bħala eremit nofsu mneżża', bis-salib, kranju u Bibbja, ma jonqosx il-kappell aħmar tal-kardinali jew xi sinjal ieħor kardinalizju.

Spiss jiġi raffigurat ma' ljun, ħabba storja medjevali li tgħid li neħħa xewka minn sieq ta' ljun - Skont il-leġġenda, darba waqt li kien qed jgħallem daħallu ljun fil-klassi.

Id-dixxipli kollha għosfru, iżda Ġlormu neħħielu xewka minn siequ u nfaxxahielu, u bħala ringrazzjament l-iljun baqa' miegħu ghal dejjem.- u ġieli ma' kokka simbolu tal-għerf u l-istudju.

L-istrumenti tal-kitba u t-tromba tal-ġudizzju finali huma wkoll parti mill-ikonografija tiegħu.

"San Ġlormu" li tinsab fl-Oratorju tal-Kon-Katidral ta' San Ġwann, il-Belt Valletta hija pittura tat-Taljan Michelangelo Merisi da Caravaggio u saret fl-1607 jew 1608.

Pittura oħra ta' San Ġlormu tal-Caravaggio hija dik li hemm fil-Galleria Borghese f'Ruma li saret sena jew sentejn qabel dik ta' Malta.

Fl-aħħar jum tas-sena 1984 din il-pittura nsterqet mill-Kon-Katidral billi tqattgħet b'mus.

Biex ħarġuha, il-ħallelin irrumblawha u għamlu ħsara lill-kulur.

Patri Marius Zerafa, li kienet Kuratur tal-Mużewijiet, ħadem qatigħ biex tinstab.

Huwa ppubblika ktieb, "Caravaggio Diaries", dwar is-serqa, it-tfittxija u s-sejba.

Jeżistu 'voice recordings' tal-ħallelin jheddu lill-istess Zerafa illi l-pittura qed tiġi mbiċċra jekk ma tingħatax is-somma mitluba, fejn anke kienu jibagħtulu biċċiet tal-canvas imqatta'.

Il-pittura kienet ħarġet minn Malta illegalment biex tiġi rkantata imma wara diversi attentivi li fallew, reġgħet daħlet fil-gżira.